text:
KALANSEN TAN NI SEEGINAN
Batɛmu ani jɛnɲɔgɔnya min be yen e ni Ala cɛ
Mɔgɔ be batize cogo di ka kɛ kerecɛn ye?
I ka kan ka koo jumanw dafa ka sɔrɔ ka batize?
Mɔgɔ b’a yɛrɛkun di Ala ma cogo di?
Mɔgɔ ka kan ka batize kuun jɔnjɔn juman lo kosɔn?
‘JII filɛ, mun bɛ ne bali ka batise?’ Etiyopi jamana ka masaso kuntigi dɔ lo y’o ɲiningali kɛ saan kɛmɛkulu fɔlɔ la. Kerecɛn dɔ, min tɔgɔ ko Filipu, tun y’a yira ka gwɛ o cɛɛ la ko Yezu lo ye Masiya ye layidu tara min koo la. Etiyopika ye koo minw faamu Bibulu kɔnɔ, o y’a dusu sɔrɔ minkɛ, a y’a latigɛ ka wale dɔ kɛ. A y’a yira ko a b’a fɛ ka batize.—Kɛwaliw 8:26-36, ABM.
2 N’i ye gafe nin ka kalansen tɛmɛnenw kalan sɔbɛ la ni Jehova Seere dɔ ye, sisan kɔni, i be se k’i yɛrɛ ɲininga ko: “Mun bɛ ne bali ka batise?” Sisan, i b’a lɔn ko Ala ye layidu ta Bibulu kɔnɔ ko ɲɛnamaya banbali bena kɛ alijɛnɛ kɔnɔ (Luka 23:43; Yirali 21:3, 4). I fana y’a faamu Bibulu be min fɔ mɔgɔ salenw cogoya tigitigi koo la ani sukununi jigiya koo la (Waajulikɛla 9:5; Zan 5:28, 29). N’a sɔrɔ i be taga Jehova Seerew ka lajɛnw na ani i yɛrɛ y’a ye u be tiɲɛn diinan sira tagama cogo min na (Zan 13:35). N’a sɔrɔ i fana y’a daminɛ ka jɛnɲɔgɔnya kɛ ni Jehova Ala ye. O lo kɔrɔtalen lo kosɔbɛ.
3 I be se k’a yira cogo di ko i b’a fɛ ka baara kɛ Ala ye? Yezu y’a fɔ a ka kalandenw ye ko: “Aw ye taga siyaw bɛɛ kɛ ne ka kalandenw ye k’u batize.” (Matiyo 28:19). Yezu yɛrɛ y’o ɲɛyira an na a kɛtɔ ka batize jii la. U ma jii seriseri a kan, wala u ma jii dɔɔni bɔn a kuun kan dɔrɔn (Matiyo 3:16). “K’a batize,” o ye gɛrɛkikan kumaden dɔ ye min kɔrɔ ko “k’a sun.” O kama, ka mɔgɔ batize ka kɛ kerecɛn ye, o kɔrɔ ko k’a tigi fari kuturu bɛɛ tunu jii la.
4 Minw bɛɛ b’a fɛ ka jɛnɲɔgɔnya kɛ ni Jehova Ala ye, u ka kan ka batize jii la. Batɛmu fɛ, i b’a yira bɛɛ ɲɛɛ na ko i b’a fɛ ka baara kɛ Ala ye. Batɛmu b’a yira fana ko Jehova sago kɛli ka di i ye (Zaburuw 40:8, 9). Nka sanni i ka batize, fɔɔ i ka sarati dɔw dafa fɔlɔ.
LƆNNIYA NI LIMANIYA YE WAAJIBIKOW YE
5 I y’a daminɛ ka sarati fɔlɔ dafa ka ban. Cogo di do? I y’a ɲini ka lɔnniya sɔrɔ Jehova Ala ni Yezu Krista koo la. N’a sɔrɔ i y’o kɛ bibulukalan sen fɛ i kɛtɔ ka kalansenw lajɛ ka tugutugu ɲɔgɔn kɔ (Zan 17:3). Nka, koo caaman be yen i tɛ minw lɔn fɔlɔ. Kerecɛnw b’a fɛ ka Ala “sago [tigitigi] lɔn kosɔbɛ.” (Kɔlɔsikaw 1:9). Jehova Seerew ka lajɛnw bena i dɛmɛ kosɔbɛ k’o lɔnniya tigitigi sɔrɔ. A kɔrɔtalen lo i ka taga o lajɛnw na (Eburuw 10:24, 25). N’i be to ka taga o lajɛnw na, dɔ bena fara i ka lɔnniya kan Ala koo la.
6 Ayiwa, waajibi tɛ i ka Bibulu bɛɛ lɔn ka sɔrɔ ka batɛmu saratiw dafa. Etiyopi masaso kuntigi tun be ni lɔnniya dɔ ye nka a mako tun be dɛmɛ na walisa ka Bibulu yɔrɔ dɔw faamu (Kɛwaliw 8:30, 31). O cogo kelen na, fɛɛn caaman be yen hali bi i ka kan ka minw lɔn. Tiɲɛn na, i tɛ se ka koo bɛɛ lɔn ka ban Ala koo la (Waajulikɛla 3:11). Nka sanni i ka batize, i ka kan ka Bibulu ka kalan jɔnjɔnw kɔni lɔn ani ka sɔn u la fɔlɔ (Eburuw 5:12). O kalan jɔnjɔn dɔw ɲɛsinna suuw cogoya tigitigi ma ani fɛɛn min kama Ala tɔgɔ n’a ka Masaya kɔrɔtalen lo.
7 Nka, lɔnniya dama t’a ɲɛ sabu “ni dannaya tɛ, mɔgɔ si ko tɛ se ka diya Ala ye.” (Eburuw 11:6, ABM). Bibulu b’a fɔ an ye ko tuma min na Korɛntika dɔw ye Yezu ka kalandenw ka waajuli lamɛn, ‘u lara Matigi la, ani u batizera.’ (Kɛwaliw 18:8). O cogo kelen na, bibulukalan ka kan k’a to i ka limaniya ko Bibulu ye Ala ka Kuma senuman ye. Bibulukalan ka kan k’i dɛmɛ ka limaniya Ala ka layiduw la ani ka la a la ko Yezu ka saraka be se ka i kisi.—Zozuwe 23:14; Kɛwaliw 4:12; 2 Timote 3:16, 17.
I KA BIBULU KA TIƝƐN KALAN KOFƆ MƆGƆW YE
8 Limaniya mana barika sɔrɔ i dusukun na, i ye koo minw kalan, i tɛna se ka to n’i m’u kofɔ mɔgɔw ye (Zeremi 20:9). A nege bena kɛ i la kosɔbɛ ka kuma mɔgɔw fɛ Ala koo la ani a sagonataw koo la.—2 Korɛntikaw 4:13.
9 I be se k’a daminɛ ka Bibulu ka tiɲɛn kalan kofɔ nɛmɛnɛmɛ i somɔgɔw, i teriw, i sigiɲɔgɔnw ani i baarakɛɲɔgɔnw ye. Wagati dɔ bena se, i bena a ɲini ka jɛn ni Jehova Seerew ye u ka waajuli baara la. O tuma na, Jehova Seere min be i kalan Bibulu la, i kana siran k’o ɲɛfɔ ale ye. N’i ka koow dafara waajuli baara kama, labɛn bena kɛ walisa diinan mɔgɔkɔrɔ fila ka baro kɛ e n’i ka kalanfa ye.
10 O bena kɛ sababu ye i fɛ ka kafo ka diinan mɔgɔkɔrɔ dɔw lɔn ka ɲɛ. Olu lo be Ala ka sagakulu mara (Kɛwaliw 20:28; 1 Piyɛri 5:2, 3). N’o diinan mɔgɔkɔrɔw y’a ye ko i be Bibulu ka kalan jɔnjɔnw faamu, ko i lanen b’u la, ko i tagamacogo bɛnnen lo ni Ala ka sariyaw ye, ani ko i b’a fɛ sɔbɛ la ka kɛ Jehova Seere dɔ ye, o la, u bena a fɔ i ye ko i ka koow dafara ka kɛ kibaro diiman waajulikɛla ye min ma batize fɔlɔ.
11 Nka, diinan mɔgɔkɔrɔw be se k’a kɔrɔsi ko i ka kan k’i ka ɲɛnamaya kɛcogo yɛlɛma ani ka delinanko dɔw dabila ka sɔrɔ ka waajuli baara daminɛ. O be se ka kɛ koo dɔw ye i be minw kɛra dogodogo la. Sanni i k’a ɲini ka kɛ weleweledala ye min ma batize fɔlɔ, i man kan ka jurumuba si kɛ tugun i n’a fɔ jatɔya, dɔlɔtɔya, sigarɛti min ani dɔrɔgi ta.—1 Korɛntikaw 6:9, 10; Galatikaw 5:19-21.
NIMISALI ANI TUUBILI
12 I ka kan ka sarati wɛrɛw dafa ka sɔrɔ ka batize. Ciden Piyɛri y’a fɔ ko: “Aw ye nimisa ka faran aw ka hakɛw la ka segi Ala ma, janko a k’aw ka hakɛw yafa.” (Kɛwaliw 3:19). Ka nimisa, o kɔrɔ ko tun-k’a-lɔn b’i sɔrɔ sɔbɛ la koo jugu dɔ kosɔn. Waajibi lo mɔgɔ ka nimisa sanko n’a tigi tun be kakalaya koow kɛ. Nka, hali ni mɔgɔ dɔ tagamacogo tun ka ɲi faan caaman fɛ, waajibi lo a ka nimisa fana. Mun na do? Katuguni adamadenw bɛɛ ye jurumutɔw ye ani u mako b’a la Ala ka yafa u ma (Ɔrɔmukaw 3:23; 5:12). Sanni i ka bibulukalan daminɛ, i tun tɛ Ala sago lɔn. O la do, i ka ɲɛnamaya kɛcogo tun be se ka Ala sago dafa a ɲɛɛ ma cogo di? O le y’a to nimisali ye waajibiko ye.
13 I nimisanen kɔ, i ka kan ka tuubi, o kɔrɔ, “ka segi Ala ma.” Tun-k’a-lɔn dɔrɔn man kan k’i sɔrɔ. Nka, i ka kan k’i ka ɲɛnamaya kɛcogo fɔlɔ dabila ani k’i cɛsiri ka koo ɲuman kɛ sisan. Nimisali ni tuubili ye saratiw ye i ka kan ka minw dafa ka sɔrɔ ka batize.
K’I YƐRƐKUN DI ALA MA
14 Saratiba wɛrɛ be yen i ka kan ka min dafa ka sɔrɔ ka batize. I ka kan k’i yɛrɛkun di Jehova Ala ma.
15 I kɛtɔ k’i yɛrɛkun di Jehova Ala ma delili sɔbɛ dɔ la, i be i daa di a ma ko i bena i masiri ale dɔrɔn lo la fɔɔ abada (Deteronɔmu 6:15). Nka, mun lo be mɔgɔ lasun k’o kɛ do? Ayiwa, i ka miiri k’a filɛ: Cɛɛ dɔ be sunguru dɔ tigɛ furu kama. N’a b’a lɔnna ka ɲɛ, k’a ye ko jogo ɲumanw b’a la, a koo bena to ka diya a ye ka taga. Wagati dɔ bena se, a bɛnnen lo a k’a ɲini furu la. Tiɲɛn lo, furu be na ni kunkanbaara wɛrɛw ye. Nka, kanuya lo bena o cɛɛ lasun k’o kooba latigɛ.
16 N’i y’a ɲini ka Jehova lɔn ani k’a kanu, o lo bena i lasun k’i yɛrɛ bɛɛ di a ka baara ma ani a ka bato faan bɛɛ ma. Mɔgɔ o mɔgɔ b’a fɛ ka tugu Ala Dencɛ Yezu Krista kɔ, o tigi ka kan ka “ban a yɛrɛ la.” (Mariki 8:34, ABM). An be ban an yɛrɛ la n’an b’an janto a la ko an negelakow n’an ɲɛnakow t’an bali ka Ala kaan minɛ koo bɛɛ la. O la, sanni i ka batize, Ala sago kɛli ka kan ka kɛ i ɲɛnako fɔlɔ ye.—1 Piyɛri 4:2.
KANA SIRAN KO I BENA FILI
17 Dɔw be sigasiga k’u yɛrɛkun di Jehova ma sabu u be siran ka o kooba latigɛ. U be siran ko u kana na u ka koɲɛw ɲɛfɔ Ala ye. Komi u be siran ko u bena fili ani ka Jehova janfa, u b’a miiri ko a ka fisa u kana u yɛrɛkun di a ma.
18 N’i y’a ɲini ka Jehova kanu, o bena i lasun k’i yɛrɛkun di a ma ani k’i seko bɛɛ kɛ k’i ka dajuru dafa (Waajulikɛla 5:4). I yɛrɛkundili kɔ Ala ma, siga t’a la i bena a ɲini i “taamacogo ka se ka bɛn ni Matigi [Jehova, NW] sago ye.” (Kɔlɔsikaw 1:10). Komi i be Ala kanu, i bena a ye ko a man gwɛlɛ kojugu k’a sago kɛ. Siga t’a la, i be sɔn ciden Zan ka kuma na, a ko: “Ka Ala kanu, o ye nin de ye, ka a ka ci fɔlenw mara. A ka ci fɔlenw man gɛlɛn.”—1 Zan 5:3, ABM.
19 Waajibi tɛ i ka kɛ mɔgɔ dafanen ye ka sɔrɔ k’i yɛrɛkun di Ala ma. Jehova b’i seko daan lɔn ani a tɛ koo si ɲini i fɛ min be tɛmɛ o kan abada (Zaburuw 103:14). A b’a fɛ i ka se k’i ka yɛrɛkundili dafa ani a bena i dɛmɛ k’o kɛ (Ezayi 41:10). I ka la a la ko n’i ye i jigi bɛɛ la Jehova kan, “a bena i ka sira gwɛya i ye.”—Talenw 3:5, 6.
I KA BATIZE K’A YIRA KO I YE I YƐRƐKUN DI ALA MA
20 An ye koo minw lajɛ, i ka miiri o la. O be se k’i dɛmɛ k’i yɛrɛkun di Jehova ma delili la. Mɔgɔ o mɔgɔ be Jehova kanu sɔbɛ la, o tigi ka kan k’o ‘fɔ bɛɛ ɲɛɛ na ka kisili sɔrɔ.’ (Ɔrɔmukaw 10:10, NW). O be kɛ cogo di do?
21 I k’a fɔ diinan mɔgɔkɔrɔw jɛnkulu ka koow labɛnbaga ye ko i b’a fɛ ka batize. A bena labɛn kɛ walisa diinan mɔgɔkɔrɔ dɔw ka ɲiningali dɔw lajɛ n’i ye minw ɲɛsinna Bibulu ka kalan jɔnjɔnw ma. N’o diinan mɔgɔkɔrɔw sɔnna a la ko i ka koow dafara, u bena a fɔ i ye ko i be se ka batize lajɛnba nata la.* O lajɛnbaw sen fɛ, u ka teli ka kalan dɔ di min be mɔgɔ hakili jigi batɛmu kɔrɔ la. O kɔ, kalankɛla b’a ɲini batɛmu ɲinilaw bɛɛ fɛ u ka ɲiningali nɔgɔman fila jaabi walisa k’u ka limaniya “kofɔ bɛɛ ɲɛɛ na.”
22 Batɛmu lo b’a yira bɛɛ ɲɛɛ na ko i ye i yɛrɛkun di Ala ma ani ko i kɛra Jehova Seere dɔ ye sisan. Batɛmu ɲinilaw fari kuturu bɛɛ be tunu jii la walisa k’a yira bɛɛ ɲɛɛ na k’u ye u yɛrɛkun di Jehova ma.
I KA BATƐMU KƆRƆ YE MIN YE
23 Yezu y’a fɔ ko a ka kalandenw tun bena batize “Faa, ni Dencɛ ni hakili senu tɔgɔ la.” (Matiyo 28:19, NW). O kɔrɔ ko batɛmu ɲinila be sɔn Jehova Ala ni Yezu Krista ka kuntigiya ma (Zaburuw 83:19, ABM 1961; Matiyo 28:18). A fana be sɔn Ala ka hakili senu ka lɔyɔrɔ n’a ka baara la. O hakili senu ye Ala ka baarakɛ fanga lo ye.—Galatikaw 5:22, 23; 2 Piyɛri 1:21.
24 Nka, batɛmu kɔrɔ tɛ ka ko jii la dɔrɔn. Fɛɛn dɔ tagamasiɲɛ lo min kɔrɔtalen lo kosɔbɛ. I fari kuturu bɛɛ mana tunu jii la, a be komi i sara ani i ka ɲɛnamaya kɛcogo fɔlɔ banna. I mana bɔ jii la, a be komi i segira ɲɛnamaya la Ala sago kɛli kama. I hakili to a la fana ko i ye i yɛrɛkun di Jehova Ala yɛrɛ lo ma. I ma i yɛrɛkun di baara wala laɲinita dɔ kama, i fana m’a di jɛnkulu dɔ wala adamadenw ma. I ka yɛrɛkundili n’i ka batɛmu b’a to i b’a daminɛ ka teriya sɔbɛ kɛ ni Ala ye, o kɔrɔ, jɛnɲɔgɔnya ɲuman.—Zaburuw 25:14.
25 Batɛmu tɛ garanti ye ko i bena kisi. Ciden Pol y’a sɛbɛ ko: “Aw ka jija ka baara kɛ aw ka kisili kosɔn ni Alaɲasiran ye kosɔbɛ.” (Filipikaw 2:12). Batɛmu ye kisiliko daminɛ lo ye. O be na ni ɲiningali nin ye: I be se ka to Ala ka kanuya la cogo di? An bena o ɲiningali jaabili sɔrɔ kalansen laban kɔnɔ.
KALAN MIN BE SƆRƆ BIBULU KƆNƆ
- Ka batize ka kɛ kerecɛn ye, o kɔrɔ ko i fari kuturu bɛɛ be tunu jii la, jii tɛ seriseri i kan dɔrɔn.—Matiyo 3:16.
- Sanni mɔgɔ ka batize, a ka kan ka lɔnniya sɔrɔ, k’a ka limaniya yira, ka nimisa, ka tuubi ani k’a yɛrɛkun di Ala ma fɔlɔ.—Zan 17:3; Kɛwaliw 3:19; 18:8.
- Walisa k’i yɛrɛkun di Jehova ma i ka kan ka ban i yɛrɛ la i n’a fɔ mɔgɔw banna u yɛrɛ la cogo min na ka tugu Yezu kɔ.—Mariki 8:34.
- Batɛmu be komi i sara, i ka ɲɛnamaya kɛcogo fɔlɔ banna ani i segira ɲɛnamaya la Ala sago kɛli kama.—1 Piyɛri 4:2.
* Batɛmuw ka teli ka kɛ Jehova Seerew ka lajɛnbaw la saan o saan.
Kalan ka ɲiningaliw
1. Mun na Etiyopi masaso kuntigi dɔ y’a ɲini ka batize?
2. Mun na i ka kan ka miiri kosɔbɛ batɛmu koo la?
3. (a) Yezu ye cikan juman di a ka kalandenw ma? (b) Ka mɔgɔ batize jii la, o be kɛ cogo di?
4. Ka batize jii la, o be mun lo yira?
5. (a) I ka kan ka sarati fɔlɔ juman lo dafa ka sɔrɔ ka batize? (b) Mun na a kɔrɔtalen lo i ka taga Jehova Seerew ka lajɛnw na?
6. Sanni i ka batize, i ka kan ka Bibulu lɔn ka se hakɛ juman ma?
7. Bibulukalan ka ɲi ka nɔɔ juman to i kan?
8. I ye koo minw kalan, mun lo bena i lasun k’u kofɔ mɔgɔw ye?
9, 10. (a) I be se k’a daminɛ ka Bibulu ka tiɲɛn kalan kofɔ jɔn lo ye? (b) N’i b’a fɛ ka jɛn ni Jehova Seerew ye u ka waajuli baara la, i ka kan ka mun lo kɛ?
11. Mɔgɔ dɔw ka kan ka yɛlɛmani jumanw kɛ ka sɔrɔ ka waajuli baara daminɛ?
12. Mun na nimisali ye waajibiko ye?
13. Ka tuubi, o kɔrɔ ko di?
14. I ka kan ka saratiba juman dafa ka sɔrɔ ka batize?
15, 16. K’i yɛrɛkun di Ala ma, o kɔrɔ ko di, ani mun lo be mɔgɔ lasun k’o kɛ?
17. Mun na dɔw be sigasiga k’u yɛrɛkun di Ala ma?
18. Mun lo be se k’i lasun k’i yɛrɛkun di Jehova ma?
19.Mun na i man kan ka siran k’i yɛrɛkun di Ala ma?
20. N’i ye i yɛrɛkun di Jehova ma, mun na o koo man kan ka to e ni ale dɔrɔn cɛ?
21, 22. I be se k’i ka limaniya “kofɔ bɛɛ ɲɛɛ na” cogo di?
23. Ka batize “Faa, ni Dencɛ ni hakili senu tɔgɔ la,” o kɔrɔ ko di?
24, 25. (a) Batɛmu kɔrɔ ye mun ye? (b) Kalansen laban bena ɲiningali juman jaabi?


c: text/html

text:
KUNNAFONI WƐRƐW
Yezu Krista: Layidu tara Masiya min koo la
LAYIDU tun tara Kisibaga min koo la, o ye Masiya ye. Walisa k’an dɛmɛ k’a faranfasi k’a lɔn, Jehova Ala tɛmɛna kira caaman fɛ ka kunnafoniw di a koo la Bibulu kɔnɔ. U kumana a woloni, a ka cidenya baara ani a ka saya koo la. O kiraya kumaw bɛɛ dafara Yezu Krista kan. U pereperelatigɛra ani u bɛɛ ye tiɲɛn ye. Kabako lo dɛ! An ka ɲɛyirali dɔw lajɛ minw ɲɛsinna Masiya woloni n’a denmisɛnya ma.
Kira Ezayi tun kɔnna k’a fɔ ko Masiya tun bena kɛ masacɛ Dawuda bɔnsɔn dɔ ye (Ezayi 9:6). Tiɲɛn na, Yezu wolola Dawuda buruju lo la.—Matiyo 1:1, 6-17.
Ala ka kira wɛrɛ, Mise, tun kɔnna k’a fɔ ko o deen tun bena kɛ kuntigi ye ani a tun bena wolo “Bɛtilehɛmu Efarata.” (Mise 5:1). Yezu wolotuma na, dugu fila tun be weele ko Bɛtilehɛmu, Israɛl jamana kɔnɔ. Kelen tun be jamana saheli fan fɛ Nazarɛti dugu gɛrɛ fɛ ani tɔɔ kelen tun ka surun Zeruzalɛmu la Zuda mara la. Galen, Bɛtilehɛmu min tun ka surun Zeruzalɛmu la, o tun be weele ko Efarata. Yezu wolola o dugu lo kɔnɔ tigitigi i ko kira tun kɔnna k’a fɔ cogo min na!—Matiyo 2:1.
Kira wɛrɛ tun kɔnna k’a fɔ Bibulu kɔnɔ ko Ala Dencɛ tun bena “wele ka bɔ Misira.” Yezu denmisɛn tuma na, u tagara n’a ye Misira jamana na. Masacɛ Erɔdi sanin kɔ, u kɔsegira n’a ye: o ye kiraya kuma dafa.—Oze 11:1; Matiyo 2:15, ABM.
Tabulo [“Kiraya kuma minw ɲɛsinna Masiya ma”] kɔnɔ, vɛrise dɔw sɛbɛra kumaden nunu jukɔrɔ: “Kiraya kuma.” O vɛrisew be Masiya ka koow pereperelatigɛ. I ka u suma ni vɛrisew ye minw sɛbɛra kumaden nunu jukɔrɔ: “A dafani.” O la, i ka limaniya barika bena bonya Ala ka Kuma koo la.
O vɛrisew lajɛtɔ, i kana ɲinɛ ko u dɔw ye kiraya kumaw ye ani ko u sɛbɛra saan kɛmɛ caaman sanni Yezu yɛrɛ ka wolo. Yezu y’a fɔ ko: “Ko minnu sɛbɛnna ne ko la Musa ka sariya ni kiraw ka kitabuw ni Zaburuw la, wajibi don olu bɛɛ ka dafa.” (Luka 24:44, ABM). I be se k’a sɛgɛsɛgɛ i ka Bibulu kɔnɔ k’a ye ko u bɛɛ dafara. Foyi m’u jɛn!

robotstxt: allowed

filter: keep


text:
Suuw be se ka kunu tiɲɛn tiɲɛn na wa?
Ele fɛ . . .
u be se ka kunu
u tɛ se ka kunu
n’a sɔrɔ u be se ka kunu
BIBULU B’A FƆ KO:
“Suw na kunun.”
I BE SE KA NAFA MIN SƆRƆ O LA:
O b’i dusu saalo n’i ka mɔgɔ sɔbɛ dɔ sara.
O b’a to i tɛ siran kojugu saya ɲɛ.
O be jigiya sɔbɛ di i ma ko i ka mɔgɔ sɔbɛ minw sara, u bena kunu.
BIBULU BE MIN FƆ, AN BE SE KA LA O LA SƆBƐ LA WA?
An be se ka la o la koo saba ɲɔgɔn kama:
Ala lo ye niin dibaga ye. Bibulu b’a fɔ ko “mɔgɔ be nii na [Jehova Ala] le sababu la.” (Zaburuw 36:10; Kɛwaliw 17:24, 25, ALA KA KUMA, ABBF). Komi Ala lo ye niin Dibaga ye, see b’a ye ka mɔgɔ saninw lakunu.
Galen, Ala ye suu dɔw lakunu. Bibulu b’a fɔ ko mɔgɔ seegi suu kununa ka ɲɛnamaya kɛ tugun dugukolo kan: denmisɛn, mɔgɔkɔrɔba, cɛɛ ni muso fara ɲɔgɔn kan. U dɔw tun sara a ma mɛɛn, nka u la kelen ye tile naani bɛɛ kɛ kaburu kɔnɔ!
—Zan 11:39-44.
Ala kɔrɔtɔnin lo ka suuw lakunu tugun. Adamadenw saya koo man di Ala ye fewu. A be saya jati an jugu lo ye (1 Korɛntikaw 15:26). A “nigɛ” be Ala la ka saya ban ani ka suuw lakunu. Ala hakili be mɔgɔ sanin minw na, a kɔrɔtɔnin lo k’olu lakunu walisa u ka ɲɛnamaya kɛ dugukolo kan kokura.
—Zɔbu 14:14, 15.
MIIRI K’A FILƐ:
Mun na mɔgɔ be kɔrɔ ani ka sa?
O ɲiningali ka jaabili be sɔrɔ Bibulu kɔnɔ: ZƐNƐZI 3:17-19 ani ƆRƆMUKAW 5:12.


text:
Yala i b’a fɛ ka Tiɲɛn lɔn wa?
KA TIƝƐN lɔn mun koo la? Ka tiɲɛn lɔn ɲiningaliba dɔw koo la minw be mɔgɔw dabali ban kabi galen. N’a sɔrɔ i delila k’i yɛrɛ ɲininga ko:
- Yala Ala b’i janto an na tiɲɛn na wa?
- Yala marifakɛlɛw ni tɔɔrɔw bena ban loon dɔ wa?
- Mun lo be yen saya kɔ?
- Yala suuw be ni jigiya ye wa?
- Ne be se ka Ala deli cogo di walisa a ka ne jaabi?
- Ne be se ka hɛɛrɛ sɔrɔ cogo di?
I bena o ɲiningaliw jaabiliw sɔrɔ min? N’i tagara sɛbɛfeereyɔrɔw wala u marayɔrɔw la, i be se ka gafe caamanba sɔrɔ, bɛɛ n’a ka jaabili. Nka tuma caaman na o gafew be ɲɔgɔn sɔsɔ. U dɔw ka jaabili be se ka mɔgɔ wasa u sɛbɛ tuma na, nka u sanga tɛ mɛɛn ka ben. O la, u kɔnɔna koow be yɛlɛma wala dɔ wɛrɛw be sɛbɛ u nɔɔ na.
Nka kitabu dɔ be yen, jaabili sɔbɛw be sɔrɔ a kɔnɔ. Ngalon si t’a kɔnɔ. Ala delitɔ, Yesu Krista y’a fɔ ko: “I ka kuma ye tiɲɛ ye.” (Yuhana 17:17). Bi, an b’a lɔn k’o kuma ye Bibulu senuman lo ye. Sɛbɛ nin ɲɛɛ nataw la, i bena Bibulu ka jaabili gwɛnen lakikaw sɔrɔ o ɲiningaliw koo la.
Yala Ala b’i janto an na tiɲɛn na wa?
O ƝININGALI KUUN: Duniɲa nin falen be fariyakow ni tilenbaliyakow la. Diinan caaman b’a fɔ ko an ka tɔɔrɔw ye Ala ka latigɛ ye.
BIBULU BE MIN FƆ: Ala tɛ kojugu kɛ fewu. Job 34:10 b’a fɔ ko: “Ala ni kojugukɛlaw cɛ ka jan, Sebaayabɛɛtigi ni tilenbaliya cɛ ka jan.” Ala be ni sagonata ɲuman ye ka ɲɛsin hadamadenw ma. O kama, Yesu y’an kalan ko an ka Ala deli ko: “An Fa min bɛ sankolo la,…I ka masaya ka na. I sago ka kɛ dugukolo kan i ko a bɛ kɛ sankolo la cogo min na.” (Matiyu 6:9, 10). Ala b’an kanu haali fɔɔ a ye koow bɛɛ lajɛnnen kɛ walisa k’a ka sagonata dafa.—Yuhana 3:16.
Jenɛse 1:26-28; Yakuba 1:13; ani 1 Piɛrɛ 5:6, 7 fana lajɛ.
Yala marifakɛlɛw ni tɔɔrɔw bena ban loon dɔ wa?
O ƝININGALI KUUN: Hali bi, marifakɛlɛw b’a la ka mɔgɔ caaman faga. Tɔɔrɔw b’an bɛɛ sɔrɔ.
BIBULU BE MIN FƆ: Ala ye wagati dɔ kofɔ tuma min na a bena hɛɛrɛ sigi dugukolo kuru bɛɛ kan. A ka Masaya mara la, o min ye sankolola gofɛrɛnɛman ye, mɔgɔw “tɛna dege kɛlɛ kow la tun.” Nka “u na u ka npanw faga ka kɛ misidabaw ye.” (Esayi 2:4). Ala bena tilenbaliyakow ni tɔɔrɔw bɛɛ ban. Bibulu kɔnɔ, Ala be layidu ta ko: “A na ɲɛji bɛɛ cɛ ka bɔ u ɲɛ la. Saya tɛna kɛ tun, su kasi fana tɛna kɛ tun, wala kasikan wala dimin, k’a masɔrɔ fɛn fɔlɔw [i n’a fɔ tilenbaliyakow ni tɔɔrɔw] tɛmɛnna.”—Jirali 21:3, 4.
Zaburuw 37:10, 11; 46:10; ani Mise 4:1-4 fana lajɛ.
Mun lo be yen saya kɔ?
O ƝININGALI KUUN: Diinan caaman b’a fɔ ko mɔgɔ mana sa, fɛɛn dɔ be bɔ a la ka to niin na. Dɔw b’a miiri ko mɔgɔ salenw be se ka kojugu kɛ mɔgɔ ɲɛnamaw la wala ko Ala be mɔgɔ juguw jalaki k’u tɔɔrɔ jahanama tasumaman kɔnɔ fɔɔ abada.
BIBULU BE MIN FƆ: Mɔgɔ mana sa, a niin banna. Waajulikɛla 9:5 b’a fɔ ko: “Mɔgɔ salenw tɛ foyi dɔn.” Komi mɔgɔ salenw tɛ foyi lɔn ani u tɛ foyi kala ma, u tɛ se ka kojugu kɛ mɔgɔ ɲɛnamaw la wala k’u dɛmɛ.—Zaburuw 146:3, 4.
Jenɛse 3:19 ani Waajulikɛla 9:6, 10 fana lajɛ.
Yala suuw be ni jigiya ye wa?
O ƝININGALI KUUN: An b’a fɛ ka to niin na ani ka ɲɛnamaya diya bɔ n’an diyanye mɔgɔw ye. A dagalen lo an k’a ɲini k’an diyanye mɔgɔ salenw ye kokura.
BIBULU BE MIN FƆ: Mɔgɔ minw sara, u caamanba bena lakunu. Yesu ye layidu ta ko: “Mɔgɔ salen minnu bɛ [hakilijigi, NW] kaburuw kɔnɔ,…U na bɔ yen.” (Yuhana 5:28, 29). Ka kɛɲɛ ni Ala ka sagonata fɔlɔ ye, minw bena lakunu hadamadenw cogo la, u bena sababu sɔrɔ ka ɲɛnamaya kɛ alijɛnɛ kɔnɔ dugukolo kan (Luka 23:43). O layidu kɔrɔ ko hadamaden kanminɛbagaw bena kɛnɛya dafalen ani ɲɛnamaya banbali sɔrɔ. Bibulu b’a fɔ ko: “Dugukolo na kɛ mɔgɔ tilennenw ciyɛn ye. U na sigi a kan badaa.”—Zaburuw 37:29.
Job 14:14, 15; Luka 7:11-17; ani Kɛwalew 24:15 fana lajɛ.
Ne be se ka Ala deli cogo di walisa a ka ne jaabi?
O ƝININGALI KUUN: Ka diinan damanin niin bɔ a la, diinanw bɛɛ ka mɔgɔw be delili kɛ. Nka a be u caaman ɲɛɛ na ko u ka deliliw tɛ jaabili sɔrɔ.
BIBULU BE MIN FƆ: Yesu y’an kalan ko an kana kuma dɔw degi an kuun fɛ ani ka to k’u fɔ delili kɛtɔ. A y’a fɔ ko: “Ni aw bɛ Ala deli…aw kana segin kumaw kan” (Matiyu 6:7). N’an b’a fɛ Ala k’an ka deliliw lamɛn, an ka kan ka delili kɛ i n’a fɔ ale b’a fɛ cogo min na. O kama an ka ɲi k’a ɲini ka Ala sago lɔn ani ka delili kɛ ka kɛɲɛ n’o ye. 1 Yuhana 5:14 b’a ɲɛfɔ ko: “Ni an ye fɛn dɔ deli [Ala] fɛ ka kɛɲɛ ni a sago ye, a bɛ an lamɛn.”
Zaburuw 65:3; Yuhana 14:6, 14; ani 1 Yuhana 3:22 fana lajɛ.
Ne be se ka hɛɛrɛ sɔrɔ cogo di?
O ƝININGALI KUUN: Mɔgɔ caaman b’a miiri ko hɛɛrɛ be sɔrɔ wari, tɔgɔba wala saramaya fɛ. O kama u be boliboli o fɛɛnw nɔfɛ, nka o hɛɛrɛ be taga k’u dan.
BIBULU BE MIN FƆ: Yesu ye hɛɛrɛ gundo yira a kɛtɔ k’a fɔ ko: “Minnu y’a dɔn ko u ye faantanw ye Ala ta fan fɛ, olu ye dubadenw ye, katuguni sankolo masaya ye u ta ye.” (Matiyu 5:3). Hɛɛrɛ lakika tɛ sɔrɔ fɔɔ n’an ye fɛɛrɛw kɛ walisa k’an ka mako fisaman wasa, o min ye: nege min b’an na ka Ala n’a sagonata lɔn ka ɲɛsin an ma. O tiɲɛn be sɔrɔ Bibulu kɔnɔ. O tiɲɛn lɔnni b’an dɛmɛ an k’a lɔn fɛɛn min kɔrɔtalen lo tiɲɛn-tiɲɛn na ani fɛɛn min tɛ bɛrɛ ye. N’an b’a to Bibulu ka tiɲɛn kumaw k’an ɲɛminɛ an ka ŋaniya n’an ka kɛwalew la, kuun bena sɔrɔ an ka ɲɛnamaya la.—Luka 11:28.
Ntalenw 3:5, 6, 13-18 ani 1 Timote 6:9, 10 fana lajɛ.
An daa sera min ma, o ye ɲiningali wɔɔrɔ dama ka jaabiliw ye Bibulu be minw di. Yala i be kunnafoni wɛrɛw fɛ tugun wa? Siga t’a la n’i fana ye mɔgɔ ye min ye “faantan ye Ala ta fan fɛ”. N’a sɔrɔ ɲiningali wɛrɛw b’i fɛ i n’a fɔ: ‘Ni Ala b’i janto an na, mun na a y’a to kojugu ni tɔɔrɔ cayara ten kabi galen? Ne be se k’an ka denbaya ka ɲɛnamaya kɛcogo fisaya cogo di?’ Bibulu be o ɲiningaliw ani caaman wɛrɛw jaabi. O jaabiliw be mɔgɔ wasa bɛrɛbɛrɛ.
Nka mɔgɔ caaman be sigasiga ka Bibulu lajɛ. A be u ɲɛɛ na ko a ka bon ani a faamuyali ka gwɛlɛ tuma dɔw la. Yala i be dɛmɛ fɛ walisa k’i ka ɲiningaliw jaabiliw sɔrɔ Bibulu kɔnɔ wa? Jehova Seerew be fɛɛrɛ fila kofɔ mɔgɔw ye minw be se k’i dɛmɛ.
A fɔlɔ ye gafe nin ye: Ala be mun ɲini an fɛ? A sɛbɛra walisa ka mɔgɔw dɛmɛ, minw bolo degunnen lo, u ka Bibulu sɛgɛsɛgɛ ka jaabili gwɛnenw sɔrɔ ɲiningaliba dɔw la. Fɛɛrɛ filanan ye bibulukalan ye, u be min kɛ ni mɔgɔw ye u ka soo: wariko t’a la. I sigida la Jehova Seere setigi dɔ be se ka na i ka soo wala yɔrɔ bɛnnen wɛrɛ la ka baro kɛ n’i ye gwansan Bibulu kan wagati dɔɔni kɔnɔ lɔgɔkun o lɔgɔkun. O labɛn ye mɔgɔ miliyɔn caaman nafa duniɲa kuru bɛɛ kɔnɔ. A laban, u caaman sɔnna k’a fɔ ko: “Ne ye tiɲɛn sɔrɔ!”
Nafoloba wɛrɛ tɛ yen o kɔ. Bibulu ka tiɲɛn kalan b’an hɔɔrɔnya ka bɔ lannako kunntanw, koo ferekelenw ani siranya jugu la. A b’an dɛmɛ ka jigiya, kuun ani ninsɔndiya sɔrɔ an ka ɲɛnamaya kɔnɔ. Yesu y’a fɔ ko: “Aw na tiɲɛ dɔn, tiɲɛ na aw hɔrɔnya.”—Yuhana 8:32.


text:
Jehova Seerew: An ye mɔgɔ sifa jumanw lo ye?
An be bɔ siya kɛmɛ kɛmɛ caaman na ani an bɛɛ tɛ kaan kelen fɔ. Nka an bɛɛ kanbɛnnin lo sabu an ka laɲinita ye kelen ye. Min kɔrɔtanin lo ka tɛmɛ o bɛɛ kan, o ye ko an b’a fɛ ka Jehova Ala bonya, Bibulu be kuma ale min koo la ani ale lo ye fɛɛn bɛɛ Danbaga ye. An b’an seko bɛɛ kɛ ka Yezu Krista ladegi, ani a ka di an ye ka kɛ kerecɛnw ye. An kelen kelen bɛɛ be to ka wagati ta ka mɔgɔw dɛmɛ u ka lɔnniya sɔrɔ Bibulu ni Ala ka Masaya koo la. Komi an be to ka seereya kɛ Jehova Ala n’a ka Masaya koo la, o kama an tɔgɔ ko Jehova Seerew.
An ka site web lajɛ. A ɲini k’an lɔn ka ɲɛ ani an ka lannakow fana.


text:
KALANSEN TAN NI FILANAN
Ɲɛnamaya kɛcogo min ka di Ala ye
I be se ka kɛ Ala teri ye cogo di?
Sutana ka darabɔli kumaw ɲɛsinna i ma cogo di?
Tagamacogo juman lo ka gwo Jehova ye?
I be se ka ɲɛnamaya kɛ cogo di walisa k’i koo diya Ala ye?
E BENA mɔgɔ sifa juman lo sugandi ka kɛ i teri ye? N’a sɔrɔ e ni minw ka miiriyaw n’u ka ɲɛnakow n’u ka koow filɛcogo ye kelen ye. Jogo ɲumanw be mɔgɔ minw na, olu lo koo bena diya i ye, i n’a fɔ mɔgɔ ɲumanw ani hɔɔrɔnw.
2 Kabi galen, Ala ye adamaden dɔw sugandi k’u kɛ a teri sɔbɛw ye. Ɲɛyirali fɛ, Jehova ye Ibrayima weele ko a teri (Ezayi 41:8; Zaki 2:23). A y’a fɔ Dawuda koo la ko “Dawuda koo diyara ne ye” sabu Jehova be mɔgɔ sifa minw kanu, Dawuda tun ye olu dɔ ye (Kɛwaliw 13:22). A fana ye kira Daniyɛli jati i ko mɔgɔ min “koo diyara Ala ye.”—Daniyɛli 9:23.
3 Mun na Jehova tun be Ibrayima, Dawuda ani Daniyɛli jati a teriw ye? A y’a fɔ Ibrayima ye ko: “I ye ne sago kɛ.” (Zɛnɛzi 22:18). O la, minw b’u majigi ka Jehova sago kɛ, a b’a magwɛrɛ olu lo la. A y’a fɔ Israɛldenw ye ko: “Aw ka mɛnni kɛ ne fɛ, o la, ne bena kɛ aw ka Ala ye, aw bena kɛ ne ka mɔgɔw ye.” (Zeremi 7:23). N’i be Jehova kaan minɛ, e fana be se ka kɛ a teri ye!
JEHOVA BE FANGA DI A TERIW MA
4 I ka miiri k’a filɛ nafa min b’a la ka teriya kɛ ni Ala ye. Bibulu b’a fɔ ko Jehova “koo be mɔgɔ minw dusu la, a be [cogoyaw ɲini walisa ka] barika don olu la.” (2 Masaw ka loon o loon kibaru kitabu 16:9). Jehova be se k’a ka fanga yira e fan fɛ cogo di? Zaburuw 32:8 be o dɔ kofɔ ko: “Ne [Jehova] bena i kalan, k’i ka tɛmɛyɔrɔ yira i la. Ne bena i ladi, ne ɲaa tena bɔ i kan.”
5 Nin ye kuma diimanw ye dɛ! U b’a yira ko Jehova b’a janto i la. I mako be ladili minw na, a bena u di i ma ani k’i dɛmɛ k’u sira tagama. Ala b’a fɛ k’i dɛmɛ i k’i ka gwɛlɛyaw n’i ka kɔrɔbɔliw muɲu (Zaburuw 55:22). O kama, n’i be baara kɛ Jehova ye n’i dusukun bɛɛ ye, i jigi bena sigi i ko Zaburu sɛbɛbaga min y’a fɔ ko: “Ne ɲaa be Masaba [Jehova] la tuma bɛɛ n ɲafɛ. A be ne kɔrɔ minkɛ, n hakili tena ɲagami.” (Zaburuw 16:8; 63:8). Tiɲɛn na, Jehova be se k’i dɛmɛ k’i ka ɲɛnamaya kɛcogo diya ale ye. Nka, i b’a lɔn ko Ala jugu dɔ b’a fɛ k’i bali k’o kɛ.
SUTANA KA DARABƆLI KUMAW
6 Gafe nin kalansen 11nan y’a ɲɛfɔ cogo min na Sutana ye Ala ka masabaya koo sɔsɔ. Sutana ye Ala jalaki ko a ye ngalon tigɛ. A ka kumaw fana kɔrɔ tun ko a tilennen tɛ Jehova ka Adama ni Awa bali u ka koo ɲuman ni koo jugu latigɛ u yɛrɛ ma. Adama ni Awa ye jurumu kɛ. U bɔnsɔnw y’a daminɛ ka caya ka dugukolo fa. O kɔ, Sutana ye ŋaniya jugu la adamadenw bɛɛ kan. A y’a fɔ ko: “Adamadenw tɛ baara kɛ Ala ye kanuya kosɔn. Aw ka sira di ne ma ani ne bena u la fɛɛn o fɛɛn lasun a ka muruti Ala ma.” Zɔbu ka koo b’a yira k’o miiriya lo tun be Sutana kɔnɔ. Zɔbu tun ye jɔn lo ye, ani a niin donna Sutana ka darabɔli kumaw na cogo di?
7 Zɔbu ye ɲɛnamaya kɛ a saan 3 600 ɲɔgɔn ye nin ye. Mɔgɔ ɲuman tun lo sabu Jehova y’a fɔ a koo la ko: “A ɲɔgɔn te dugukolo kan. Mɔgɔɲuman lo, a tilennin be. A be siran ne Ala ɲa , a te sɔn kojugu ma.” (Zɔbu 1:8). Zɔbu koo tun ka di Ala ye.
8 Sutana ye Zɔbu jalaki ko a tɛ baara kɛ Ala ye ni ŋaniya ɲuman ye. Sutana y’a fɔ Jehova ye Zɔbu koo la ko: “E m’a lamini i ko kogo k’a tanga, n’a ka somɔgɔw an’a bololafɛnw bɛɛ ye wa? E y’a dɛmɛ a ka baara la, a ka begɛnw be jamana yɔrɔ bɛɛ. E k’a bololafɛnw bɛɛ cɛn k’a filɛ sa! Ne lanin b’a la ko a bena e nɛni.”—Zɔbu 1:10, 11.
9 Sutana y’a fɔ ko Ala be min di Zɔbu ma, Zɔbu be baara kɛ Ala ye o dɔrɔn kosɔn. A y’a fɔ fana ko ni kɔrɔbɔli ye Zɔbu sɔrɔ, a bena muruti Ala ma. Jehova ye Sutana ka darabɔli kumaw jaabi cogo di? Komi sɔsɔli tun be kɛra Zɔbu ka ŋaniya koo lo la, Jehova ye sira di Sutana ma a ka Zɔbu kɔrɔbɔ. O cogo la, a tun bena yira ka gwɛ ni Zɔbu be Ala kanu wala n’a t’a kanu.
ZƆBU KƆRƆBƆRA
10 Sutana teliyara ka Zɔbu kɔrɔbɔ cogo caaman na. A ye mɔgɔw lasun u ka Zɔbu ka bɛgɛn dɔw soɲɛ ani ka dɔw faga. A ka baaradenw fanba fana fagara. O kɛra bɔnɛba ye a fɛ. Balawo wɛrɛ cunna Zɔbu kan, fɔɲɔba dɔ y’a ka deen tan faga. O balawow bɛɛ n’a ta, “Zɔbu ma kojugu kɛ, a fana ma baga Ala ma foyi la.”—Zɔbu 1:22.
11 Sutana ma dan o ma. N’a sɔrɔ a y’a miiri ko hali ni Zɔbu sera k’a bolofɛnw tiɲɛni muɲu ani k’a ka baaradenw n’a deenw fagari fana muɲu, a kɔni bena muruti Ala ma n’a benna bana na. Jehova y’a to Sutana ka bana jugu dɔ lase Zɔbu ma fɔɔ mɔgɔw be ɲigi a la. O bɛɛ n’a ta, Zɔbu ka limaniya ma bɔsi a la. A yɛrɛ lɔra kelen kan ko: “Ne tɛna ne ka tilennenya bila fo ka taa ne sa.”—Zɔbu 27:5, ABM.
12 Zɔbu tun t’a kala ma ko a ka kunkow ye Sutana nɔɔ ye. Komi a tun t’a lɔn Sutana ye Jehova ka masabaya sɔsɔ koo minw na, a tun be siranna ko kɔni ale ka kunkow tɛ Ala nɔɔ ye? (Zɔbu 6:4; 16:11-14). Nka, a y’a ka kantigiya mara Jehova koo la. A ka kantigiya y’a yira ko Sutana ye ngalon tigɛ a kɛtɔ k’a fɔ ko ale Zɔbu be baara kɛ Ala ye a yɛrɛ nafa dɔrɔn lo kama.
13 Zɔbu ka kantigiya ye sira di Jehova ma a ka Sutana ka nɛnini kumaw jaabi bɛrɛbɛrɛ. Tiɲɛn na, Zɔbu tun ye Jehova teri ye, ani Ala y’a sara a ka kantigiya kosɔn.—Zɔbu 42:12-17.
E FANA NIIN B’A LA
14 Sutana ye sɔsɔli min kɛ kantigiya koo la Ala ta fan fɛ, o ma ɲɛsin Zɔbu dɔrɔn ma. E fana niin b’a la. Jehova ka kuma b’o lo yira ka gwɛ Talenw 27:11 kɔnɔ ko: “N deen, kɛ hakilitigi ye, o bena ne nisɔndiya. O la, ne bena se ka n dɔgɔyabaga jaabi.” O kumaw sɛbɛra saan caaman Zɔbu salen kɔ. U b’a yira ko Sutana tun bele be Ala darabɔ ani k’a sagokɛlaw jalaki. N’an be ɲɛnamaya kɛ i ko Jehova b’a fɛ cogo min na, an fana be kɛ sababu ye ka Sutana ka ngalon kumaw jaabi. O cogo la an be Ala ninsɔndiya. E be mun miiri o koo la? Yala a tɛna kɛ ninsɔndiya koo ye e fana ka dɔ kɛ ka Sutana ka ngalon kumaw jaabi, hali n’i ka kan ka yɛlɛmani dɔw kɛ i ka ɲɛnamaya kɔnɔ wa?
15 A kɔrɔsi, Sutana ko: “Adamaden b’a bololafɛn bɛɛ kɛ k’a nii kisi.” (Zɔbu 2:4). Sutana kɛtɔ k’a fɔ ko “Adamaden,” a y’a yira ka gwɛ ko a ka jalaki kumaw ɲɛsinna adamadenw bɛɛ lo ma, Zɔbu dɔrɔn tɛ. O koo kɔrɔtalen be kosɔbɛ. Sutana ye ele fana jalaki ko i tɛna kantigiya kɛ Ala ye. A b’a fɛ i ka muruti Ala ma ani i ka tilennenya sira bila ni gwɛlɛyaw sera i ma. A b’a ɲini k’o kɛ cogo di?
16 I ko kalansen 10nan y’a ɲɛfɔ, Sutana be tɛmɛ fɛɛrɛ caaman fɛ ka mɔgɔw lasun u ka muruti Ala ma. Faan dɔ fɛ, a be mɔgɔw kɛlɛ “i n’a fɔ jara, a b’a fɛ ka dɔ le minɛ k’a ɲimi.” (1 Piyɛri 5:8). I be se ka Sutana ka kɔrɔbɔliw ye n’i teriw, i somɔgɔw wala mɔgɔ wɛrɛw b’i kɛlɛ sabu i b’i seko kɛra ka Bibulu kalan ani k’a sira tagama.* (Zan 15:19, 20). Faan wɛrɛ fɛ, “Sutana b’a yɛrɛ kɛ i n’a fɔ mɛlɛkɛɲuman.” (2 Korɛntikaw 11:14). Sutana be se ka tɛmɛ fɛɛrɛ dogonen dɔw fɛ k’i lafili ani k’i bila ɲɛnamaya kɛcogo dɔ la min ka gwo Ala ye. A fana be se ka tɛmɛ farifaga fɛ k’a to i k’a miiri ko ele tɛ foyi ye, ani ko i koo tɛ se ka diya Ala ye (Talenw 24:10). Hali ni Sutana be mɔgɔ kɛlɛ “i n’a fɔ jara” wala k’a “yɛrɛ kɛ i n’a fɔ mɛlɛkɛɲuman,” a ka darabɔli kumaw tɛ yɛlɛma: Ale fɛ, ni kɔrɔbɔli wala tɔɔrɔ ye i sɔrɔ, i tɛna baara kɛ Ala ye tugun. I be se k’a ka darabɔli kumaw jaabi cogo di ani k’i ka kantigiya yira Ala la i ko Zɔbu?
JEHOVA KA CIKANW BATOLI
17 I be se ka Sutana ka darabɔli jaabi i kɛtɔ ka ɲɛnamaya kɛ i ko Ala b’a fɛ cogo min na. O kɔrɔ ko di? Bibulu b’o ɲɛfɔ ko: “Aw ka Masaba [Jehova] aw ka Ala kanu n’aw dusu bɛɛ ye, n’aw kɔnɔ bɛɛ ye, n’aw fanga bɛɛ ye.” (Deteronɔmu 6:5). Ni dɔ be farala i ka kanuya kan Ala koo la, Ala sago kɛli nege fana bena bonya i la. Ciden Zan y’a sɛbɛ ko: “Ka Ala kanu, o ye nin de ye, ka a ka ci fɔlenw mara.” N’i be Jehova kanu n’i dusukun bɛɛ ye, i bena a ye ko “a ka ci fɔlenw man gɛlɛn.”—1 Zan 5:3, ABM.
18 Jehova ka cikanw ye jumanw lo ye? U dɔw ɲɛsinna tagamacogow ma an ka kan ka ban minw na. Ɲɛyirali fɛ, koorilen nin lajɛ: “Jehova be koo minw kɔniya, i ka ban u la.” O yɔrɔ la i bena a ye ko u ye kɛcogo dɔw kofɔ Bibulu be minw haramuya. Ɲɛfilɛri fɛ, o kɛcogo dɔw tɛ koo jugu ye i ɲɛɛ na. Nka, vɛrise minw kofɔra, n’i miirila u kan, n’a sɔrɔ i bena a ye ko hakilitigiya be Jehova ka sariyaw la. N’a sɔrɔ a tɛna kɛ koo nɔgɔman ye i fɛ ka yɛlɛmani dɔw kɛ. O yɛrɛ be se ka kɛ gwɛlɛyaba ye, i ma deli ka min ɲɔgɔn sɔrɔ. Nka, ka ɲɛnamaya kɛ i ko Ala b’a fɛ cogo min na, o be hɛɛrɛba lase mɔgɔ ma (Ezayi 48:17, 18). O hɛɛrɛ be i bolo kɔrɔ. An b’o lɔn cogo di?
JEHOVA BE KOO MINW KƆNIYA, I KA BAN U LA
- Mɔgɔfagali.—Ɛkizɔdi 20:13; 21:22, 23.
- Jatɔya.—Levitiki 20:10, 13, 15, 16; Ɔrɔmukaw 1:24, 26, 27, 32; 1 Korɛntikaw 6:9, 10.
- Lagwɛrikow n’a ɲɔgɔnnaw.—Deteronɔmu 18:9-13; 1 Korɛntikaw 10:21, 22; Galatikaw 5:20, 21.
- Boli batoli.—1 Korɛntikaw 10:14.
- Dɔlɔtɔya.—1 Korɛntikaw 5:11.
- Soɲɛni.—Levitiki 6:2, 4; Efɛzikaw 4:28.
- Ngalon tigɛ.—Talenw 6:16, 19; Kɔlɔsikaw 3:9; Yirali 22:15.
- Natabaya.—1 Korɛntikaw 5:11.
- Fariyakow.—Zaburuw 11:5; Talenw 22:24, 25; Malasi 2:16; Galatikaw 5:20, 21.
- Kuma nɔgɔlenw.—Levitiki 19:16; Efɛzikaw 5:4; Kɔlɔsikaw 3:8.
- Ka baara jugu kɛ ni joli ye.—Zɛnɛzi 9:4; Kɛwaliw 15:20, 28, 29.
- Ka ban k’i somɔgɔw ladon.—1 Timote 5:8.
- K’i seen don duniɲa nin ka marifakɛlɛw n’a ka politikikow la.—Ezayi 2:4; Zan 6:15; 17:16.
- Ka sigarɛti min wala ka dɔrɔgi ta diyanye kama.—Mariki 15:23; 2 Korɛntikaw 7:1.
19 An tɛ se ka koo min kɛ, Jehova tɛ o ɲini an fɛ abada (Deteronɔmu 30:11-14). A b’an seko lɔn koɲuman ka tɛmɛ an yɛrɛ kan (Zaburuw 103:14). Ka fara o kan, Jehova be se ka barika don an na walisa an ka a kaan minɛ. Ciden Pol y’a sɛbɛ ko: “Ala ye kantigi ye, ale tena sɔn aw ka kɔrɔbɔ fɔɔ ka taga tɛmɛ aw barika danyɔrɔ kan. Ni kɔrɔbɔli sera, a bena bɔyɔrɔ d’aw ma ani ka barika don aw la ka se k’o muɲu.” (1 Korɛntikaw 10:13). Jehova yɛrɛ be se ka “sebagaya kabakoman” di i ma walisa i ka se ka muɲuli kɛ (2 Korɛntikaw 4:7). Kɔrɔbɔli caaman muɲuli kɔ, Pol sera k’a fɔ ko: “Krista min be see di ne ma, ale barika la ne be se ka o koow bɛɛ kɛ.”—Filipikaw 4:13.
AN KA JOGO DƆW DEGI MINW KA DI ALA YE
20 Tiɲɛn lo, walisa k’i yɛrɛ koo diya Jehova ye, a be koo minw kɔniya, i man kan ka ban olu la dɔrɔn. Koo minw ka di a ye, u ka kan ka diya e fana ye (Ɔrɔmukaw 12:9). Yala a man di i ye ka teriya kɛ ni mɔgɔw ye, e ni minw ka miiriyaw, u ka ɲɛnakow ani u ka koow filɛcogo ye kelen ye wa? Jehova fana be ten. O la, a ɲini ka Jehova diyanyekow kanu. U dɔw kofɔra Zaburuw 15:1-5 kɔnɔ. O yɔrɔ la, Ala be minw jati a teriw ye olu lo kofɔra yen. Jehova teriw be ni jogo dɔw ye Bibulu be minw weele ko “Ni Senu den.” O jogow ye “kanuya ye, ani ɲagali, hɛrɛ, muɲuli, hinɛ, ɲumaya, dannamɔgɔya, sabali, yɛrɛminɛli.”—Galatikaw 5:22, 23, ABM.
21 N’i be to ka Bibulu kalan ani k’a sɛgɛsɛgɛ tuma o tuma, o bena i dɛmɛ ka jogo dɔw degi minw ka di Ala ye. Ala be min ɲini i fɛ, i kɛtɔ k’o kalan, o bena i dɛmɛ k’i ka miiriyaw makɛɲɛ ni ale taw ye (Ezayi 30:20, 21). Ni dɔ be farala i ka kanuya barika kan Jehova koo la, a fana bena diya i ye ka ɲɛnamaya kɛ i ko Ala b’a fɛ cogo min na.
22 Walisa ka ɲɛnama kɛ i ko Ala b’a fɛ cogo min na, fɔɔ i ka jijali kɛ. Bibulu b’a yira ko k’i ka ɲɛnamaya kɛcogo yɛlɛma, o be komi k’i jogo kɔrɔ bɛɛ dabila ani ka jogo kura ta (Kɔlɔsikaw 3:9, 10). Nka, Zaburuw sɛbɛbaga y’a fɔ Jehova ka sariyaw koo la ko: “Barajiba bɛ u marali la.” (Zaburuw 19:12, ABM). E fana bena a ye ko barajiba b’a la ka ɲɛnamaya kɛ i ko Ala b’a fɛ cogo min na. N’i b’o kɛ, i bena Sutana ka darabɔli jaabi ani i bena Jehova ninsɔndiya!
KALAN MIN BE SƆRƆ BIBULU KƆNƆ
- N’i be Ala kaan minɛ, i be se ka kɛ a teri ye.—Zaki 2:23.
- Sutana ye adamadenw bɛɛ ka kantigiya sɔsɔ.—Zɔbu 1:8, 10, 11; 2:4; Talenw 27:11.
- An ka kan ka ban kɛcogow la minw ka gwo Ala ye.—1 Korɛntikaw 6:9, 10.
- Jehova be min kɔniya, an k’o kɔniya. A be min kanu an fana k’o kanu. O la, an koo be se ka diya a ye.—Ɔrɔmukaw 12:9.
* O kɔrɔ tɛ ko minw b’i kɛlɛ, Sutana lo be u kelen-kelen bɛɛ lasun. Nka, Sutana lo ye duniɲa nin ka ala ye ani duniɲa kuru bɛɛ be ale lo fanga kɔrɔ (2 Korɛntikaw 4:4; 1 Zan 5:19). O kama, an k’a lɔn ko n’an b’a fɛ ka ɲɛnamaya kɛ i ko Ala b’a fɛ cogo min na, an koo tɛna diya bɛɛ ye. Dɔw yɛrɛ bena a ɲini k’i kɛlɛ.
Kalan ka ɲiningaliw
1, 2. I ka adamaden dɔw kofɔ Jehova tun be minw jati a teri sɔbɛw ye.
3. Mun na Jehova ye adamaden dɔw sugandi k’u kɛ a teriw ye?
4, 5. Jehova y’a ka fanga yira cogo di a ka mɔgɔw fan fɛ?
6. Sutana ye adamadenw jalaki mun lo la?
7, 8. (a) Mun lo tun be Zɔbu faranfasi ka bɔ a ka wagati mɔgɔw la? (b) Sutana ye ŋaniya jugu la Zɔbu kan cogo di?
9. Jehova ye Sutana ka darabɔli kumaw jaabi cogo di, ani mun na?
10. Kɔrɔbɔli jumanw cunna Zɔbu kan, ani a y’o koo ta cogo di?
11. (a) Sutana ye Zɔbu jalaki koo filanan juman na, ani Jehova ye mun lo kɛ? (b) Zɔbu y’a ka bana jugu koo ta cogo di?
12. Zɔbu ye Sutana ka darabɔli kumaw jaabi cogo di?
13. Zɔbu ye kantigiya min kɛ Ala ye, o ye sira di Jehova ma ka mun lo kɛ?
14, 15. Sutana ye Zɔbu jalaki koo minw na, mun na an be se k’a fɔ ko u ɲɛsinna adamadenw bɛɛ lo ma?
16. (a) Sutana be tɛmɛ fɛɛrɛ jumanw lo fɛ ka mɔgɔw mabɔ Ala la? (b) Sutana be se ka baara kɛ n’o fɛɛrɛw ye cogo di walisa ka ele kɛlɛ?
17. Kuun fɔlɔ juman na an ka kan ka Jehova ka cikanw bato?
18, 19. (a) Jehova ka cikan dɔw yira (Koorilen lajɛ). (b) An b’a lɔn cogo di ko Jehova be min ɲini an fɛ, o man gwɛlɛ kojugu?
20. I ka kan ka jogo jumanw degi minw ka di Ala ye ani mun na u kɔrɔtalen lo?
21. Mun lo bena i dɛmɛ ka jogo dɔw degi minw ka di Ala ye?
22. N’i be ɲɛnamaya kɛ i ko Ala b’a fɛ cogo min na, mun lo bena bɔ o la?


text:
Ɲiningali minw be mɔgɔ dabali ban, olu jaabiliw be sɔrɔ min?
U jaabiliw be sɔrɔ . . .
lɔnnikɛlaw fɛ?
adamaden hakilitigiw fɛ?
wala Bibulu kɔnɔ?
BIBULU SƐBƐBAGA DƆ Y’A FƆ ALA YE KO:
“A kɛ ne k’o faamu . . . E ka kuma bɛɛ ye tiɲɛ ye.”
Mɔgɔ miliyɔn caaman y’o jaabiliw sɔrɔ Bibulu kɔnɔ.
E fana b’a fɛ k’o jaabiliw sɔrɔ wa?
Site Web nin be se k’i dɛmɛ: jw.org
A kɔnɔkow KALAN ɛntɛrɛnɛti kan
Ɲiningali dɔw Bibulu koo la, ani u jaabiliw
Dɛmɛ, denbayaw ye
An ka videwow FILƐ
Kalanw ani dɔnkiliw: denmisɛnw ta
Ladiliw: kanbelew ni sunguruw ta
Gafew TELESARSE
ƝININGALI NUNU NA, E B’A FƐ KA JUMAN LO JAABILI SƆRƆ?
Jɔn tigitigi lo be duniɲa nin marala?
Tɔɔrɔ bena ban loon dɔ wa?
Suuw be se ka kunu tiɲɛn tiɲɛn na wa?
Bibulu b’o ɲiningaliw jaabi. O jaabiliw lajɛ jw.org kan.
(A filɛ GAFEW › SƐBƐNINW yɔrɔ la)


text:
KALANSEN WOLONFILANAN
I diyanye mɔgɔ salenw be ni jigiya sɔbɛ ye
An b’a lɔn cogo di ko suu kununni bena kɛ tiɲɛn na?
Jehova be mun lo miiri suu kununni koo la?
Jɔn lo bena lakunu?
I KA MIIRI k’a filɛ, i be bolila i jugu fariman dɔ ɲɛ. A fanga ka bon n’i ye ani a seen ka teli ka tɛmɛ i kan. I b’a lɔn ko a tɛ hinɛ fewu sabu a ye i teri dɔw faga i ɲɛɛ na. I b’i seko bɛɛ kɛ ka ɲini ka boli k’a dan, nka a be surunya i la dɔrɔn. A be komi jigiya si t’i la. Nka, kisibaga dɔ be bari ka bɔ i ɲɛɛ fɛ. A fanga ka bon n’i jugu ta ye fɔɔ ka taga ka na, ani a b’a fɔ ko a bena i dɛmɛ. O be i jigi tugu dɛ!
2 Faan dɔ fɛ, o jugu ɲɔgɔn be e gwɛnna tiɲɛn na. A be an bɛɛ lo kɔ. An y’a ye kalansen tɛmɛnen na ko Bibulu be saya weele ko an jugu. An si tɛ se k’an yɛrɛ tanga a ma. An caamanba y’a ye ko o jugu ye an diyanye mɔgɔ dɔw niin bɔsi u la. Nka, see be Jehova ye saya kan fɔɔ ka taga ka na. Jehova ye Kisibaga kanutigi ye min y’a yira ka ban ko a be se o jugu nin kɔrɔ, o min ye saya ye. A yɛrɛ ye layidu ta ko a bena a ban pewu-pewu. Bibulu b’a fɔ ko: “Jugu laban min bena cɛn, o ye saya ye.” (1 Korɛntikaw 15:26). O ye kibaro duman ye dɛ!
3 An k’a filɛ dɔɔni an jugu, saya, be nɔɔ min to an kan n’a ye an ka mɔgɔ dɔ bɔsi an na. O bena an dɛmɛ ka koo dɔ faamu min bena an dusu saalo. Jehova ye layidu ta ko suuw bena kunu (Ezayi 26:19). U bena kɔsegi ɲɛnamaya la. O lo ye suu kununni jigiya ye.
AN DIYANYE MƆGƆ DƆ MANA SA
4 I ka mɔgɔ sɔbɛ dɔ delila ka sa wa? A be se ka gwɛlɛya i ma k’o dimi, o dusukasi n’o jigitigɛ muɲu. O ɲɔgɔn mana an sɔrɔ, an mako b’a la ka dusu saalo ɲini Ala ka Kuma kɔnɔ (2 Korɛntikaw 1:3, 4). Bibulu b’an dɛmɛ ka Jehova ni Yezu ka dusukunnataw lɔn saya koo la. Yezu ka kɛcogow tun be a Faa ka jogow yira cogo dafalen na. A y’a lɔn saya be dusukasi min bila mɔgɔ la (Zan 14:9). A tun mana taga Jerusalɛm, a tun be taga bɔ Lazari n’a kɔrɔmusow Marita ni Mariyamu ye Betani dugu la, Jerusalɛm gɛrɛ fɛ. U nana kɛ teri sɔbɛw ye. Bibulu b’a fɔ ko: “Marita, n’a dɔgɔmuso, ni Lazari koo tun ka di Yezu ye.” (Zan 11:5). Nka, an y’a ye kalansen tɛmɛnen na ko Lazari sara.
5 Yezu tericɛ saya ye mun lo kɛ a la? Bibulu b’a lakali ko Lazari somɔgɔw n’a teri minw tun be sukasi la, Yezu tagara fara u kan. A ye u ye minkɛ, a dusu tiɲɛna kosɔbɛ. “O y’a dusu kasi, u makari y’a minɛ.” Bibulu b’a fɔ ko, o kɔ, “Yezu kasira.” (Zan 11:33, 35). Yezu dusu kasira minkɛ, yala o b’a yira ko jigiya si tun t’a la wa? Ayi dɛ! Tiɲɛn na, Yezu tun b’a lɔn ko koo kabakoman dɔ tun bena kɛ (Zan 11:3, 4). O bɛɛ n’a ta, saya dusukasi y’a sɔrɔ.
6 Faan dɔ fɛ, Yezu ka dusukasi b’an jigi tugu. O b’an kalan ko saya ka gwo Yezu n’a Faa Jehova ye. Nka, see be Jehova ye k’o jugu nin kɛlɛ ani ka see sɔrɔ a kan! An k’a filɛ Jehova ye see min di Yezu ma.
“LAZARI, WULI KA BƆ”
7 Lazari suu tun donna kuluwo dɔ kɔnɔ. Kabakuru min tun kɛra k’a datugu, Yezu ko u k’o ta ka bɔ yen. Marita ma sɔn, sabu tile naani kɔ, n’a sɔrɔ Lazari suu tun y’a daminɛ ka toli (Zan 11:39). Adamadenw ka jatiminɛ na, jigiya si tun tɛ yen tugun.
8 U ye kabakuru kolonkolon ka bɔ yen. O kɔ, Yezu kulera ni kanba ye ko: “Lazari, wuli ka bɔ.” Mun lo kɛra do? “Lazari min tun sara, a kununna ka bɔ kaburu la.” (Zan 11:43, 44). Mɔgɔ minw tun be yen, i ka miiri k’a filɛ u ɲagalila cogo min na! U tun b’a lɔn ko u balimacɛ, u teri, wala u sigiɲɔgɔn Lazari tun sara. Nka a filɛ, cɛɛ min koo tun ka di u ye, ale yɛrɛ lo tun lɔnnen be yen u cɛma tugun. A tun be u ɲɛɛ na i ko siko koo lo. Siga t’a la, u caaman ɲagalila k’i meleke a la. Nin tun ye see sɔrɔli daan ye saya kan dɛ!
9 Yezu m’a fɔ ko ale yɛrɛ ka setigiya lo ye o kabakoba kɛ. A ye delili min kɛ ka sɔrɔ ka Lazari weele, a y’a yira ka gwɛ o kɔnɔ ko Jehova lo kɛra o suu kununni sababu ye (Zan 11:41, 42). Jehova siɲɛ fɔlɔ tun tɛ ka baara kɛ n’a ka fanga ye nin cogo la. Suu kununni kɔnɔntɔn minw kofɔra Ala ka Kuma kɔnɔ, Lazari ta ye u la kelen lo ye.* Ninsɔndiya koo lo k’o lakalitaw kalan ani k’u sɛgɛsɛgɛ. U b’an kalan ko Jehova tɛ mɔgɔ woloma sabu a ye mɔgɔ sifaw bɛɛ lo lakunu: denmisɛnw ni balikuw, cɛɛw ni musow, Israɛldenw ni siya wɛrɛ mɔgɔw. O koow ye mɔgɔw ninsɔndiya dɛ! Ɲɛyirali fɛ, tuma min na Yezu ye sungurunin dɔ suu lakunu, a wolobagaw “kabakoyara ka dama tɛmɛ.” (Mariki 5:42). Jehova ye ninsɔndiya sababu di u ma, u ma ɲinɛ min kɔ abada.
10 Ayiwa, Yezu ye mɔgɔ minw lakunu, u labanna ka sa tugun. Yala o kɔrɔ ko kuun tun t’a la a k’u lakunu wa? Ayi dɛ. O Bibulu lakalitaw be kalan jɔnjɔn dɔw tiɲɛntigiya yira ani u be jigiya di an ma.
AN BE KALAN MIN SƆRƆ SUU KUNUNNI LAKALITAW LA
11 Bibulu b’a fɔ ko “minw sara ka ban, olu tɛ foyi lɔnna tugu.” U tɛ niin na tugun, ani u tɛ koo kala ma yɔrɔ si la. Lazari ka koo b’o tiɲɛntigiya yira. Lazari suu kununni kɔ, yala a ye sankolola koow lakali ka mɔgɔw kabakoya wa? Wala, a ye tasuma yɔrɔ dɔ koo lakali ka mɔgɔw jaa tigɛ wa? Ayi. O kuma ɲɔgɔn si ma bɔ Lazari daa la min be sɔrɔ Bibulu kɔnɔ. A ye tile naani minw kɛ saya la, a tun tɛ “foyi lɔnna tugu.” (Waajulikɛla 9:5). A tun be sinɔgɔra saya kɔnɔ dɔrɔn le.—Zan 11:11.
12 Lazari lakununi koo b’an kalan fana ko suu kununni ye tiɲɛnko ye, nsiirin tɛ. Yezu ye Lazari lakunu seere caaman ɲɛɛ na. Hali diinan kuntigi minw tun be Yezu kɔniya, olu m’o kabako sɔsɔ. Nka u y’a fɔ ko: “An bena mun le kɛ? Bari cɛɛ nin [Yezu] be kabako caaman kɛ.” (Zan 11:47). Mɔgɔ caaman tagara Lazari suu kununni filɛ. O sababu fɛ, u caaman limaniyara Yezu la. Lazari kɛra u fɛ dalilu barikaman ye min b’a yira ko Ala lo ye Yezu ci. Lazari suu kununni koo tun kɛra wulibali ye fɔɔ Yahutuw ka diinan kuntigi dusu gwɛlɛ dɔw y’a ɲini ka Yezu ni Lazari fila bɛɛ faga.—Zan 11:53; 12:9-11.
13 Yala a bɛnnen lo mɔgɔ ka sɔn a la ko suu kununni ye tiɲɛnko ye wa? Siga t’o la, sabu Yezu y’a fɔ ko “minnu bɛ kaburuw kɔnɔ” olu bena kunu (Zan 5:28, ABM). Jehova lo ye niin Danbaga ye. Yala a ka gwɛlɛ an ka la a la ko see be Jehova ye ka segi ka niin di mɔgɔ salen ma wa? Ayiwa, see min be Jehova ye k’a hakili jigi koow la, a be bɔ o lo la. Yala a be se k’a hakili jigi an diyanye mɔgɔw la minw sara wa? Sankolo falen be lolo miliyari caamanba la, nka Ala ye tɔgɔ di u kelen-kelen bɛɛ ma! (Ezayi 40:26). O kama, see be Jehova Ala ye k’a hakili jigi an diyanye mɔgɔ salenw cogo kelen-kelen bɛɛ la. A yɛrɛ labɛnnen lo k’u lakunu.
14 Nka, Jehova be mun miiri suu kununni koo la? Bibulu b’a fɔ ko a kɔrɔtɔlen lo ka suuw kunu. Cɛɛ kantigi Zɔbu ye ɲiningali kɛ ko: “Adamaden min sara, o be se ka kunun tugu wa?” Zɔbu tun b’a fɛ k’a fɔ ko a bena kɔnɔni kɛ kaburu kɔnɔ fɔɔ Ala k’a hakili jigi ale koo la. A y’a fɔ Jehova ye ko: “Ni e ye ne wele, n be i jaabi. Ne yeko nigɛ bena i minɛ, ne min ye i ka danfɛn ye.”—Zɔbu 14:13-15.
15 I ka miiri k’a filɛ! A nege be Jehova la kosɔbɛ ka suuw lakunu. K’a lɔn ko suuw lakununi nege be Jehova la, yala o tɛ i jigi tugu wa? Nka Bibulu be mun lo fɔ suu kununni nata koo la do? Jɔn lo bena lakunu, ani o tigiw bena lakunu yɔrɔ juman na?
“MINW BƐƐ BE KABURUW KƆNƆ”
16 Bibulu be suu kununni minw kofɔ, u b’an dɛmɛ ka koo caaman lɔn suu kununni nata koo la. Minw tun lasegira ɲɛnamaya la, olu lakununa dugukolo kan yan ka di u diyanye mɔgɔw ma. Suu kununni nata bena kɛ o cogo kelen na, a yɛrɛ bena fisaya ka tɛmɛ o kan. An y’a ye kalansen 3nan na ko Ala ka sagonata ye ka dugukolo kuru bɛɛ kɛ alijɛnɛ ye. O kama, suuw tɛna lakunu duniɲa dɔ kɔnɔ min falen be marifakɛlɛw, kojugukɛ ni banaw la. U bena se ka ɲɛnamaya kɛ fɔɔ abada dugukolo kan hɛɛrɛ ni ɲɛsuma na.
17 Jɔn lo bena lakunu? Yezu y’a fɔ ko “minw bɛɛ be kaburuw kɔnɔ, olu bena a [Yezu] kaan mɛn ani u bena bɔ yen.” (Zan 5:28, 29, NW). Yirali 20:13 (ABM) fana b’a fɔ ko: “Su minnu bɛ kɔgɔji kɔnɔ, o ye olu labɔ. Saya ni Hadɛsi fana ye u taw labɔ.” “Hadɛsi” ɲɛsinna kaburu lo ma, adamadenw suu be don yɔrɔ min na. (Kunnafoni wɛrɛw yɔrɔ fana lajɛ.) O kaburu bena lakolonya. Mɔgɔ miliyari caaman minw be lafiɲɛna yen, u bena kɔsegi ɲɛnamaya la. Ciden Pol y’a fɔ ko: “Suu kununni bena kɛ, mɔgɔ tilennenw fara mɔgɔ tilenbaliw kan.” (Kɛwaliw 24:15, NW). O kuma kɔrɔ ko di?
18 O “mɔgɔ tilennenw” cɛma, Bibulu be caaman kofɔ minw ye ɲɛnamaya kɛ ka kɔn Yezu nali ɲɛ dugukolo kan. I be se ka miiri Ibrayima, Sara, Musa, Uruti, Ɛsitɛri ani mɔgɔ caaman wɛrɛw koo la. Eburuw ka kitabu sapitiri 11nan be kuma o cɛɛw ni o muso kantigiman dɔw koo la. Nka Jehova sagokɛla minw be sa an ka wagati la, olu fana be o “mɔgɔ tilennenw” cɛma. Suu kununni jigiya be se k’an hɔɔrɔnya ka bɔ saya ɲɛsiran na.—Eburuw 2:15.
19 Nka minw ma Jehova lɔn ka ye ani o kosɔn u ma baara kɛ a ye wala u ma kolo a ye do? Ala tɛna ɲinɛ o “mɔgɔ tilenbaliw” miliyari caaman kɔ. Olu fana bena lakunu, ani u bena wagati sɔrɔ ka tiɲɛn Ala lɔn ani ka baara kɛ a ye. Saan waa kelen kɔnɔ, suuw bena lakunu ani sababu bena di u ma ka jɛn ni adamaden kantigiw ye ka baara kɛ Jehova ye dugukolo kan. O bena kɛ wagati ɲuman ye dɛ! Bibulu be o wagati weele ko Kiti Loon.#
20 Yala o kɔrɔ ko adamaden minw ye ɲɛnamaya kɛ ka tɛmɛ, u bɛɛ lo bena lakunu wa? Ayi. Bibulu b’a fɔ ko mɔgɔ salen dɔw be “jahanama [zeyɛni, NW]” kɔnɔ (Luka 12:5). Zeyɛni tun ye ɲamaɲama bɔnyɔrɔ dɔ tɔgɔ ye Jerusalɛm dugu kɔrɔ kɔfɛ. U tun be ɲamaɲama ani suu dɔw jɛni yen. U tun be mɔgɔ minw suu fili yen, Yahutuw tun b’a jati k’u man kan ni sutarali ni suu kununni ye. O kama, zeyɛni tun ye halakili banbali tagamasiɲɛ ye min bɛnnen lo. Hali ni Yezu bena kiti tigɛ mɔgɔ ɲɛnamaw ni suuw kan, Jehova lo ye a sigi o kiti baara la (Kɛwaliw 10:42). A be minw jati mɔgɔ juguw ye ani u t’a fɛ ka yɛlɛma, a tɛna olu suu lakunu.
MINW BENA KUNU KA TAGA SANKOLO LA
21 Bibulu be suu kununni sifa wɛrɛ kofɔ. O ye ka lakunu ka taga ɲɛnamaya kɛ sankolo la i ko danfɛn yebali. Yezu Krista lakununi ye o suu kununni ɲɔgɔn kelenpe ye min kɛra ani a sɛbɛra Bibulu kɔnɔ.
22 Ka Yezu to adamaden cogo la, a fagara. Nka Jehova ma sɔn a Dencɛ kantigiman ka to kaburu kɔnɔ (Zaburuw 16:10; Kɛwaliw 13:34, 35). Ala ye Yezu lakunu, nka a m’a lakunu k’a kɛ adamaden ye. Ciden Piyɛri y’a ɲɛfɔ ko Krista “fagara farisogo ta fan fɛ, nka…a kɔsegira ɲɛnamaya la i ko danfɛn yebali.” (1 Piyɛri 3:18, NW). Tiɲɛn na, nin tun ye kabakoba lo ye. Yezu tun be ɲɛnamaya la tugun i ko mɛlɛkɛ barikaman! (1 Korɛntikaw 15:3-6). Yezu fɔlɔ lo ye o suu kununni nɔɔrɔman sɔrɔ (Zan 3:13). Nka a tun tɛna daan ale dɔrɔn ma.
23 Komi Yezu tun y’a lɔn ko yanni dɔɔni a bena kɔsegi sankolo la, a y’a fɔ a ka kalanden kantigiw ye ko a bena taga “yɔrɔ labɛn” u ye (Zan 14:2). Minw tun bena taga sankolo la, Yezu ye u weele ko “sagakulufitini” (Luka 12:32). Mɔgɔ joli lo tun bena kɛ o kerecɛn kantigimanw jɛnkulu kɔnɔ min man bon kojugu? Ka kɛɲɛ ni Yirali 14:1 (ABM) ye, ciden Zan y’a fɔ ko: “O kɔ, ne ye filɛli kɛ ka Sagaden [Yezu Krista] jɔlen ye Sion kulu kan. Mɔgɔ waa kɛmɛ ni binaani ni waa naani bɛ a fɛ. Sagaden tɔgɔ ni a Fa tɔgɔ sɛbɛnnen tun bɛ o mɔgɔw tenw na.”
24 O kerecɛn 144 000 be lakunu ka taga ɲɛnamaya kɛ sankolo la. Yezu ka ciden kantigimanw niin b’u la. U lakununi be daminɛ tuma juman? Ciden Pol y’a sɛbɛ ko o tun bena kɛ tuma min na Krista be yen a ka Masaya la (1 Korɛntikaw 15:23). I bena a ye kalansen 9nan na ko an be o wagati lo la sisan. O mɔgɔ 144 000 tɔɔ minw be yen bi, u mana sa, u be lakunu yɔrɔninkelen ka taga ɲɛnamaya kɛ sankolo la (1 Korɛntikaw 15:51-55). Nka, adamadenw fanba ka jigiya ye ka lakunu ani ka ɲɛnamaya kɛ alijɛnɛ nata la dugukolo kan.
25 Tiɲɛn na, Jehova bena see sɔrɔ an jugu saya kan, ani saya bena ban fɔɔ abada! (Ezayi 25:8). Nka, n’a sɔrɔ i bena i yɛrɛ ɲininga ko ‘minw be lakunu ka taga sankolo la, u bena taga mun lo kɛ o yɔrɔ la?’ U bena kɛ Masaya ɲumanba dɔ ka mɔgɔw ye. Kalansen nata bena kunnafoni wɛrɛw di an ma o sankolola gofɛrɛnɛman koo la.
KALAN MIN BE SƆRƆ BIBULU KƆNƆ
- Bibulu be suu kununni minw kofɔ, u be jigiya sɔbɛ di an ma.—Zan 11:39-44.
- Jehova kɔrɔtɔlen lo ka suuw kunu.—Zɔbu 14:13-15.
- Minw bɛɛ be kaburuw kɔnɔ, olu bena kunu.—Zan 5:28, 29.
* Dɔ wɛrɛw be sɔrɔ 1 Masacɛw 17:17-24; 2 Masacɛw 4:32-37; 13:20, 21; Matiyo 28:5-7; Luka 7:11-17; 8:40-56; Kɛwaliw 9:36-42; ani 20:7-12 kɔnɔ.
# N’i be kunnafoni wɛrɛw fɛ Kiti Loon koo la ani kiti bena tigɛ cogo min na, a filɛ Kunnafoni wɛrɛw yɔrɔ la.
Kalan ka ɲiningaliw
1-3. Jugu juman lo be an bɛɛ kɔ, ani mun na an jigi bena tugu n’an be Bibulu ka fɔta lajɛ?
4. (a) Yezu ka mɔgɔ sɔbɛ dɔ saya ye min kɛ a la, mun na o b’an dɛmɛ ka Jehova ka dusukunnataw lɔn? (b) Yezu ye teriya don ni jɔn lo ye?
5, 6. (a) Tuma min na Yezu ye Lazari somɔgɔw n’a teriw kasitɔ ye, o ye mun lo kɛ a la? (b) Mun na Yezu ka dusukasi b’an jigi tugu?
7, 8.Adamadenw ka jatiminɛ na, mun na a be komi jigiya si tun tɛ yen tugun Lazari koo la? Nka, Yezu ye mun lo kɛ?
9, 10. (a) Mɔgɔ min ye see di Yezu ma ka Lazari lakunu, Yezu y’o tigi yira cogo di? (b) Bibulu be suu kununni minw kofɔ, nafa juman b’a la k’o lakalitaw kalan?
11. Lazari lakununi koo be Waajulikɛla 9:5 tiɲɛntigiya yira cogo di?
12. Mun na an be se ka la a la ko Lazari suu kununa tiɲɛn-tiɲɛn na?
13. Mun kama an lanen b’a la ko see be Jehova ye ka suuw lakunu tiɲɛn-tiɲɛn na?
14, 15. Ka kɛɲɛ ni Zɔbu ka kumaw ye, Jehova be mun miiri suu kununni koo la?
16. Suuw bena lakunu ka ɲɛnamaya kɛ cogoya juman na?
17. Jɔn ni jɔn lo bena lakunu ani u bena caya wa?
18. “Mɔgɔ tilennenw” minw bena lakunu, olu ye jɔn ni jɔn lo ye? O jigiya be mun lo kɛ e la?
19. “Mɔgɔ tilenbaliw” ye jɔn lo ye, ani Jehova bena sababu juman di u ma a ka ɲumanya kosɔn?
20. Zeyɛni ye mun lo ye, ani jɔn lo bena kɛ yen?
21, 22. (a) Suu kununni sifa wɛrɛ juman lo be yen? (b) Jɔn lo kɛra fɔlɔ ye ka lakunu ka kɛ danfɛn yebali ye?
23, 24. Jɔn lo ye Yezu ka “sagakulufitini” mɔgɔw ye, ani u ye mɔgɔ joli lo ye?
25. An bena mun lo ye kalansen nata la?


text:
KALANSEN WƆƆRƆNAN
Mɔgɔ salenw be min?
An be kɛ mun lo ye n’an sara?
Mun na an be sa?
Ka tiɲɛn lɔn saya koo la, o be se ka mɔgɔ dusu saalo wa?
NUNU ye ɲiningaliw ye minw be mɔgɔw kɔnɔ kabi galen-galen. O ɲiningaliw kɔrɔtalen lo. An kɛra mɔgɔ o mɔgɔ ye ani an be yɔrɔ o yɔrɔ, u jaabiliw ɲɛsinna an kelen-kelen bɛɛ ma.
2Kalansen tɛmɛnen na, an y’a ye ko Yezu ka kunmabɔ saraka ye ɲɛnamaya banbali sira yɛlɛ an ye. An y’a ye fana ko Bibulu y’a fɔ ko loon dɔ, “saya tɛna kɛ tun.” (Yirali 21:4, ABM). Nka yanni o cɛ, an bɛɛ be sa. Masacɛ hakilitigi Solomani y’a fɔ ko “Mɔgɔ minw be nii na, olu b’a lɔn k’u bena sa.” (Waajulikɛla 9:5). An b’a ɲini ka sii jan sɔrɔ. Nka, an b’an yɛrɛ ɲininga an bena kɛ min ye n’an sara.
3 N’an ka mɔgɔ sɔbɛ dɔw sara, an dusu be kasi. N’a sɔrɔ an b’an yɛrɛ ɲininga ko: ‘Mun lo be kɛ u la? Yala u be tɔɔrɔ la wa? U ɲɛɛ be an na wa? An be se k’u dɛmɛ wa? An bena u ye tugun loon dɔ la wa?’ Duniɲa nin ka diinanw b’o ɲiningaliw jaabi cogo caaman na. Dɔw b’a fɔ ko n’i kɛra mɔgɔ ɲuman ye, i bena taga sankolo la. Nka, n’i kɛra mɔgɔ jugu ye, i bena jɛni yɔrɔ dɔ la tasuma kɔnɔ. Dɔ wɛrɛw b’a fɔ ko n’i sara i be taga sukɔrɔw fɛ. Dɔ wɛrɛw fana b’a fɔ ko mɔgɔ salenw be taga lahara, yɔrɔ min na kiti be tigɛ u kan ani o kɔ, u be segi ka wolo ka kɛ mɔgɔ wɛrɛw ye.
4 O diinanw bɛɛ ka kalanw basiginen be miiriya jɔnjɔn kelen kan: an mana sa, fɛɛn dɔ be bɔ an na ka to niin na. Kabi galen ani bi, ka diinan kelen-kelen niin bɔ a la, diinanw bɛɛ b’a fɔ ko a ka kɛ cogo o cogo, an be to niin na kudayi ani an be se ka yeli kɛ, ka mɛnni kɛ ani ka miiri. Nka, o be se ka kɛ cogo di? An kunsɛmɛ ka baara lo b’a to an be se ka miiri ani ka sɔmi. An mana sa an kunsɛmɛ tɛ baara kɛ tugun. O la, an hakili tɛ foyi la, an dusukunnataw be ban ani an tɛ sɔmi foyi la tugun cogo ɲɛlɔnbali dɔ la. Kunsɛmɛ mana toli, u bɛɛ be lalɔ.
MUN LO BE KƐ TIGITIGI SAYA KƆ?
5 Jehova lo ye kunsɛmɛ dilan. O kama fɛɛn min be kɛ saya kɔ, o tɛ koo ɲɛlɔnbali ye ale fɛ. A be tiɲɛn lɔn saya koo la. A be mɔgɔ salenw cogoya ɲɛfɔ a ka Kuma kɔnɔ, o min ye Bibulu ye. Bibulu b’a fɔ ka gwɛ ko: Mɔgɔ mana sa, a tigi niin banna le. Saya ye ɲɛnamaya kɔkana lo ye. Mɔgɔ salenw tɛ yeli kɛ, u tɛ mɛnni kɛ ani u fana tɛ miiri. An mana sa, fɛɛn foyi si tɛ bɔ an na ka to niin na. Niin wala hakili tɛ an na min tɛ ban.*
6 Solomani y’a fɔ ko mɔgɔ ɲɛnamaw b’a lɔn k’u bena sa. O kɔ, a y’a sɛbɛ ko: “Nga minw sara ka ban, olu te foyi lɔnna tugu.” A y’o tiɲɛn jɔnjɔn pereperelatigɛ k’a fɔ ko suuw tɛ se ka mɔgɔw kanu wala k’u kɔniya ani ko: “baarako, ni jatiminɛ, ni lɔnniya, ani hakilitigiya te” kaburu kɔnɔ (Waajulikɛla 9:5, 6, 10). O cogo kelen na, Zaburu 146:4 (ABM) b’a fɔ ko ni mɔgɔ sara, “a ka miirili kow bɛ ban.” An be sa ani fɛɛn foyi tɛ to niin na an salen kɔ. An niin be i ko buzi tamɛnɛ. Buzi mana faga, a tamɛnɛ tɛ taga yɔrɔ si. A fagara le dɔrɔn.
YEZU YE MIN FƆ SAYA KOO LA
7 Yezu Krista kumana mɔgɔ salenw cogoya koo la. A y’o kɛ a lɔnbaga sɔbɛ Lazari koo la min tun sara. A y’a fɔ a ka kalandenw ye ko: “An ka tericɛ Lazari be sinɔgɔra.” Kalandenw y’a miiri ko Lazari tun be sinɔgɔra walisa ka kɛnɛya a ka bana la. Nka, Yezu ka kuma kɔrɔ tun tɛ o ye. Yezu y’a ɲɛfɔ u ye ko: “Lazari sara.” (Zan 11:11-14). A kɔrɔsi ko Yezu ye saya suma ni lafiɲɛ ni sinɔgɔ ye. Lazari tun tɛ sankolo la, a tun tɛ jahanama tasumaman fana kɔnɔ. A tun ma taga mɛlɛkɛw wala sukɔrɔw fɛ. A tun ma segi ka wolo ka kɛ mɔgɔ wɛrɛ ye. A tun be lafiɲɛna saya la i ko sinɔgɔtɔ, min tɛ siko. Bibulu yɔrɔ wɛrɛw fana be saya suma ni sinɔgɔ ye. Ɲɛyirali fɛ, u ye kalanden Etiyɛni bon k’a faga ni kabakuruw ye, Bibulu b’a fɔ o koo la ko a “sinɔgɔra” saya la (Kɛwaliw 7:60, NW). O cogo kelen na, ciden Pol y’a sɛbɛ a ka wagati mɔgɔ dɔw koo la ko u “sinɔgɔra” saya la.—1 Korɛntikaw 15:6, NW.
8 A daminɛ na, yala Ala tun b’a fɛ mɔgɔ ka sa wa? Ayi dɛ! Jehova ye adamadenw dan walisa u ka ɲɛnamaya banbali kɛ dugukolo kan. Komi an y’a ye ka tɛmɛ gafe nin kɔnɔ, Ala tun ye cɛɛ fɔlɔ n’a muso bila alijɛnɛ cɛɲumanba dɔ kɔnɔ. A tun ye kɛnɛya dafalen di u ma. A tun be u ka hɛɛrɛ dɔrɔn lo fɛ. Bangebaga min b’a deenw kanu, yala a b’a fɛ u ka kɔrɔ ani u ka sa wa? Ayi dɛ! Jehova b’a deenw kanu ani a b’a fɛ u ka kɛ hɛɛrɛ la dugukolo kan fɔɔ abada. Bibulu b’a fɔ adamadenw koo la ko: Jehova “ye wagati banbali miirili don u dusukun na.” (Waajulikɛla 3:11, NW). Ala y’an dan ka ɲɛnamaya banbali nege don an na. A ye labɛnw kɛ walisa o nege ka se ka wasa.
MUN NA ADAMADENW BE SA?
9 N’o lo, mun na adamadenw be sa do? Walisa k’o jaabili lɔn, an ka kan k’a filɛ koo min kɛra tuma min na cɛɛ kelen ni muso kelen dɔrɔn lo tun be yen dugukolo kan. Bibulu b’a ɲɛfɔ ko Jehova Ala “y’a kɛ yiri ɲanaman sifa bɛɛ falenna dugukolo kan, minw ka ɲi dumuni na.” (Zɛnɛzi 2:9). Nka, a tun ye u bali koo kelen na. Jehova y’a fɔ Adama ye ko: “I be se ka yɔrɔ nin yiriw bɛɛ deen dumu fɔɔ yiri kelen dama, min b’a to mɔgɔ be koɲuman ni kojugu lɔn ka bɔ ɲɔgɔn na. N’i y’o deen dumu loon min na, i bena sa, siga t’a la.” (Zɛnɛzi 2:16, 17). A tun man gwɛlɛ k’o cikan bato. Yiri caaman wɛrɛw tun be yen Adama ni Awa tun be se ka dɔ dumu minw na. Nka, o cikan tun be cogoya kɛrɛnkɛrɛnnin di u ma u k’u ka waleɲumanlɔn yira Ala la ale min tun ye fɛɛn bɛɛ di u ma, hali ɲɛnamaya dafalen. Ni u tun y’o cikan bato, u tun bena a yira ko u be bonya la u sankolola Faa ka kuntigiya kan ani ko u be sɔn a k’u ɲɛminɛ a ka kanuya la.
10 A fɔ man di, nka cɛɛ fɔlɔ n’a muso y’a latigɛ ka Jehova kaan bila. Sutana tɛmɛna saa dɔ fɛ ka Awa ɲininga ko: “Tiɲɛ na, Ala y’a fɔ ko aw kana yɔrɔ nin yiriw si deen dumu wa?” Awa y’a jaabi ko: “An be se ka yɔrɔ nin yiriw deen dumu. Nga yiri min be yɔrɔ nin cɛmancɛ la, Ala ko an kana ale deenw dumu, ko an kana maga a la. Ko n’o tɛ, an bena sa.”—Zɛnɛzi 3:1-3.
11 Sutana y’a fɔ ko: “Aw tena sa. Ala y’a lɔn ko ni aw y’o yiri nin deen dumu loon min na, aw ɲaa bena yɛlɛ, aw bena kɛ i n’a fɔ ale, ka koɲuman ni kojugu lɔn.” (Zɛnɛzi 3:4, 5). A tun fɔra k’u kana yiriden min dumu, Sutana tun b’a fɛ Awa k’a miiri k’o yiriden dumuni tun bena a nafa. Sutana ka fɔta la, Awa tun be se k’a latigɛ a yɛrɛ ma min ka ɲi wala min man ɲi. Min ka di a ye, a tun be se k’o kɛ. Koo min tun bena u sɔrɔ yiriden dumuni kɔ, Sutana ye Jehova jalaki fana ko a ye ngalon tigɛ o koo la. Awa lara Sutana la. O kama, a ye o yiriden kelen tigɛ ka dɔ dumu a la. O kɔ, a y’a di a cɛɛ ma ani ale fana ye dɔ dumu a la. U tun b’a lɔn u be min kɛra ten. Ala tun ko u kana min kɛ, u tun y’a lɔn ko u b’o lo kɛra tigitigi. U kɛtɔ k’o yiriden dumu, u tugura ka Ala ka cikan bila k’a sɔrɔ o cikan tun ka nɔgɔ ani a tilennen tun lo. U ye u sankolola Faa mafiɲɛya ka ban a ka kuntigiya la. Joo sɔrɔ sababu si tun tɛ u fɛ k’u Danbaga kanunci mafiɲɛya nin cogo la.
12 An ka ɲɛyirali dɔ ta: I ye deen dɔ lamɔ ani k’a minɛ ka ɲɛ. Ni loon dɔ la a murutira k’a yira ko a tɛ i jati wala a tɛ i kanu, o bena mun kɛ i la? O bena i dusu kasi dɛ! I ka miiri k’a filɛ cogo min na Jehova dusu kasira Adama ni Awa ka murutili kosɔn.
13 Kuun foyi tun t’a la Jehova ka Adama ni Awa mara niin na kudayi k’a sɔrɔ u tun y’a kaan bila. U sara i ko Ala tun y’a fɔ u ye cogo min na. U ta banna pewu. U ma taga sankolo la. An b’o lɔn Jehova ka kumaw fɛ, a ye minw fɔ tuma min na a ye Adama ɲininga a ka murutili koo la. Ala ko: “I [bena] kɔsegi dugukolo kɔnɔ, i bɔra min na. I ye buguri ye, i bena kɔsegi buguri la.” (Zɛnɛzi 3:19). Ala ye Adama dan ni dugukolo buguri ye (Zɛnɛzi 2:7). Sanni Ala ka Adama dan, a tun tɛ yen. O kama, Jehova kɛtɔ k’a fɔ Adama ye ko a bena kɔsegi buguri la, o kɔrɔ tun ko a tun tɛna kɛ yen tugun i ko sanni a ka dan. Adama tun bena kɛ nintanya la i ko buguri, a bɔra o min na.
14 Adama ni Awa tun be se ka kɛ ɲɛnamaya la hali bi, nka u sara katuguni u y’a latigɛ ka Ala kaan bila. O cogo la, u ye jurumu kɛ. An be sa katuguni Adama ye jurumu ni saya lase a bɔnsɔnw bɛɛ ma (Ɔrɔmukaw 5:12). O jurumu be komi bana jugu, mɔgɔ be wolo ni min ye ani mɔgɔ si tɛ se k’a yɛrɛ tanga a ma. A nɔfɛko ye saya ye, o min ye danga ye. Saya ye an jugu lo ye, an teri tɛ (1 Korɛntikaw 15:26). An be Jehova waleɲuman lɔn kosɔbɛ sabu a ye kunmabɔsara di walisa k’an kisi ka bɔ o jugu fariman bolo!
KA TIƝƐN LƆN SAYA KOO LA O BE MƆGƆ NAFA
15 Bibulu be min fɔ suuw cogoya koo la, o be mɔgɔ dusu saalo. An y’a ye ka tɛmɛ ko mɔgɔ salenw tɛ tɔɔrɔ la farikolo ni dusu ta fan fɛ. Kuun t’a la an ka siran u ɲɛ katuguni u tɛ se ka koo jugu kɛ an na. U mako tɛ an ka dɛmɛ na ani u fana tɛ se k’an dɛmɛ. An tɛ se ka kuma n’u ye, u fana tɛ se ka kuma n’an ye. Diinan kuntigi caaman be ngalon tigɛ ko olu be se ka mɔgɔ salenw dɛmɛ ani minw be la u la, olu be wari di u ma. Nka tiɲɛn lɔnni b’an tanga o ngalontigɛlaw ka nanbara kumaw ma.
16 Bibulu be min fɔ mɔgɔ salenw koo la, yala i ka diinan sɔnna o ma wa? Diinan caamanba tɛ sɔn o ma. Mun na do? Katuguni Sutana b’u lafili u ka kalanw na. A be tɛmɛ ngalon diinanw fɛ k’a to mɔgɔw k’a miiri ko saya kɔ u be to niin na lahara. O ye ngalon ye Sutana be min fara ngalon wɛrɛw kan walisa ka mɔgɔw mabɔ Jehova Ala la. A b’o kɛ cogo di?
17 An y’a ye ka tɛmɛ ko diinan dɔw b’a fɔ ko n’i kɛra mɔgɔ jugu ye, i salen kɔ i be taga yɔrɔ dɔ la, yɔrɔ min na i bena tɔɔrɔ kudayi tasuma kɔnɔ. O kalan be Ala tɔgɔ tiɲɛ. Jehova ye kanu Ala ye, a tɛ se ka adamadenw tɔɔrɔ abada nin cogo la (1 Zan 4:8). I bena mun miiri cɛɛ dɔ koo la min b’a deen murutilen ɲangi a kɛtɔ k’a bolo don tasuma na? Yala i bena o cɛɛ sugu bonya wa? Yala i bena a ɲini yɛrɛ k’o cɛɛ lɔn wa? Abada. N’a sɔrɔ i bena a miiri ko a ka fari dɛ! Nka, Sutana b’a fɛ an k’a miiri ko Jehova be mɔgɔ tɔɔrɔ tasuma kɔnɔ fɔɔ abada!
18 Sutana be tɛmɛ diinan dɔw fɛ fana k’a fɔ ko mɔgɔ mana sa, a be yɛlɛma ka kɛ danfɛn yebali ye mɔgɔ ɲɛnamaw ka kan k’a min bonya. Ka kɛɲɛ n’o kalan ye, o danfɛn yebaliw be se ka kɛ teri barikamanw ye wala jugu farimanw ye. Mɔgɔ caaman lanen be o ngalon kuma na. U be siran suuw ɲɛ ani u b’u bonya k’u bato. Nka Bibulu b’a fɔ ko mɔgɔ salenw be sinɔgɔra ani ko an ka kan ka tiɲɛn Ala Jehova kelenpe dɔrɔn lo bato. Ale lo ye an Danbaga ani fɛɛn bɛɛ Dibaga ye.—Yirali 4:11.
19 Ka tiɲɛn lɔn mɔgɔ salenw koo la, o b’a to diinanw ka ngalon kalanw kana i lafili. O fana b’i dɛmɛ ka Bibulu ka kalan wɛrɛw faamu. Ɲɛyirali fɛ, i kɛtɔ k’a faamu ko mɔgɔ salenw tɛ taga lahara, layidu min tara ɲɛnamaya banbali koo la alijɛnɛ kɔnɔ dugukolo kan, o be kɛ sɔbɛ koo ye i fɛ.
20 Kabi galen, cɛɛ tilennen Zɔbu tun ye ɲiningali nin kɛ ko: “Adamaden min sara, o be se ka kunun tugu wa?” (Zɔbu 14:14). Mɔgɔ min be sinɔgɔra saya la, yala o tigi be se ka segi ka kɛ ɲɛnamaya la kokura wa? Bibulu be min fɔ o koo la, o be mɔgɔ jigi tugu kosɔbɛ. An bena o lo ye kalansen nata la.
KALAN MIN BE SƆRƆ BIBULU KƆNƆ
- Mɔgɔ salenw tɛ yeli kɛ, u tɛ mɛnni kɛ ani u fana tɛ miiri.—Waajulikɛla 9:5.
- Mɔgɔ salenw be lafiɲɛna, u tɛ tɔɔrɔ la.—Zan 11:11.
- An be sa katuguni an ye jurumu cɛɛn ta Adama fɛ.—Ɔrɔmukaw 5:12.
* Ɲɛfɔli dira “niin” ani “hakili” kumadenw kan kunnafoni wɛrɛw yɔrɔ la.
Kalan ka ɲiningaliw
1-3. Mɔgɔw be ɲiningali jumanw kɛ saya koo la, ani diinanw be jaabili jumanw di?
4. Diinanw caaman ka miiriya jɔnjɔn ye mun ye saya koo la?
5, 6. Bibulu be mun lo fɔ mɔgɔ salenw cogoya koo la?
7. Yezu ye saya suma ni mun lo ye?
8. An b’a lɔn cogo di ko Ala tun t’a fɛ mɔgɔ ka sa?
9. Jehova tun ye Adama bali mun lo la, ani mun na o cikan tun man gwɛlɛ?
10, 11. (a) Cɛɛ fɔlɔ n’a muso murutira Ala ma cogo di? (b) Mun na Adama ni Awa ka murutili tun tɛ tulon koo ye?
12. Adama ni Awa ka murutili ye min kɛ Jehova la, mun lo b’an dɛmɛ k’o faamu?
13. Jehova tun ko Adama bena kɛ cogo di n’a sara, ani o kɔrɔ ko di?
14. Mun na an be sa?
15. Ka tiɲɛn lɔn saya koo la, mun na o be mɔgɔ dusu saalo?
16. Jɔn lo be diinan caaman lafili u ka kalanw na, ani cogo di?
17. K’a fɔ ko Ala be mɔgɔ tɔɔrɔ fɔɔ abada, mun na o kalan be Jehova tɔgɔ tiɲɛ?
18. Ka suuw bato, o basiginen be diinanw ka ngalon kalan juman kan?
19. Ka tiɲɛn lɔn mɔgɔ salenw koo la, o b’i dɛmɛ ka Bibulu ka kalan wɛrɛ juman faamu?
20. An bena mun lo ye kalansen nata la?


text:
KALANSEN TAN NI KƆNƆNTƆNNAN
I ka to Ala ka kanuya la
Ka Ala kanu, o kɔrɔ ko di?
An be se ka to Ala ka kanuya la cogo di?
Minw be to Jehova ka kanuya la, a bena olu sara cogo di?
I KA miiri k’a filɛ, i be tagamana sira kan sanfɔɲɔba jukɔrɔ. Saan finna tititi. Sanyɛgɛyɛgɛ be bari ka yeelen bɔ, sanpɛrɛnkan be bɔ ani sanjiba b’a daminɛ ka ben. I jigi tigɛlen, i b’i teliya ka dogoyɔrɔ ɲini. O yɔrɔ kelen na, i ɲɛɛ be bugu dɔ la sirada la. A lɔra ka ɲɛ, a tɛ sooro ani a be mɔgɔ lasama. I ninsɔndiyara kosɔbɛ k’o bugu sɔrɔ min be mɔgɔ latanga!
2 An ka wagati ɲagaminen lo kosɔbɛ i n’a fɔ sanfɔɲɔ wulitɔ. Duniɲa be tiɲɛna ka taga. Nka dogoyɔrɔ sɔbɛ dɔ be yen min be se k’an tanga makosa ma. O dogoyɔrɔ ye juman ye? A filɛ Bibulu be min fɔ: “Ne kɔni be Masaba [Jehova, NW] koo fɔ ko: ‘N dogoyɔrɔ, n dogoyɔrɔ barikaman lo. Ne ka Ala lo, ne jigi be min kan.’ ”—Zaburuw 91:2.
3 I ka miiri k’a filɛ! Jehova min ye Danbaga ani duniɲa kuru bɛɛ Masaba ye, ale be se ka kɛ dogoyɔrɔ sɔbɛ ye an fɛ. Mɔgɔ wala fɛɛn o fɛɛn be se k’an mako sa, a be se k’an tanga o ma sabu a ka fanga ɲɔgɔn tɛ yen. Hali n’u ye koo jugu kɛ an na, Jehova be se k’o nɔfɛkow lalaga. An be se ka Jehova kɛ an dogoyɔrɔ ye cogo di? An ka kan k’an jigi la a kan. Ala ka Kuma b’an ladi fana ko: “Aw ka to Ala ka kanuya la.” (Zude 21). Tiɲɛn lo, an ka kan k’o kɛ an kɛtɔ ka jɛnɲɔgɔnya teriman kɛ n’an sankolola Faa ye. O la, an be se ka la a la ko a bena kɛ an dogoyɔrɔ ye. Nka an be se k’o jɛnɲɔgɔnya sigi n’a ye cogo di?
I KA ALA KA KANUYA YIRACOGO LƆN ANI I KA SƆN A LA
4 Walisa an ka to Ala ka kanuya la, fɔɔ an k’a ɲini k’a lɔn a be o kanuya yira an na cogo min na. Gafe nin ye i dɛmɛ ka kalan minw sɔrɔ Bibulu kɔnɔ, i ka miiri u koo la. An Danbaga Jehova ye sigiyɔrɔ ɲuman di an ma o min ye dugukolo ye. A y’a fa dumuni ni jii caaman na, nafolofɛnw, bɛgɛn cɛɲumanbaw ani yɔrɔ ɲumanw na minw filɛ ka di. Ale lo ye Bibulu Tigi ye. O kɔnɔ, a y’a tɔgɔ n’a jogow yira an na. Ka fara o kan, a ka Kuma b’a ɲɛfɔ ko a y’a yɛrɛ Dencɛ kanulen Yezu ci ka na dugukolo kan ani a sɔnna a ka tɔɔrɔ ani a ka sa an kosɔn (Zan 3:16). An be nafa juman sɔrɔ o nilifɛn na? O be siniɲasigi ɲuman jigiya di an ma.
5 Ala ye koo wɛrɛ kɛ min be jigiya di an ma fana. A ye gofɛrɛnɛman dɔ sigi sankolo la o min ye Masiya ka Masaya ye. Yanni dɔɔni, o Masaya bena tɔɔrɔw bɛɛ ban ani ka dugukolo yɛlɛma ka kɛ alijɛnɛ ye. I ka miiri o koo la k’a filɛ! O kɔrɔ ko an be se ka ɲɛnamaya kɛ dugukolo kan ɲɛsuma ni hɛɛrɛ la fɔɔ abada (Zaburuw 37:29). Nka yanni o ka kɛ, Ala be ladiliw di an ma walisa an ka ɲɛnamaya ka fisaya kabini sisan yɛrɛ. A fana ye nilifɛn dɔ di an ma o min ye ka se k’a deli an sago la. Nunu ye fɛɛn damaninw ye minw b’a yira ko Jehova be adamadenw bɛɛ kanu. O kanuya ɲɛsinna e tigitigi ma fana.
6 A kɔrɔtalen lo kosɔbɛ i ka miiri ɲiningali min na, o ye nin lo ye: Ne bena sɔn Ala ka kanuya la cogo di? Mɔgɔ caaman bena a fɔ ko: “Ne ka kan ka Jehova kanu fana.” Yala e sɔnna o ma wa? Yezu y’a fɔ ko cikanw bɛɛ la belebeleba ye nin lo ye: “I ka i Matigi Ala [Jehova, NW] kanu ni i dusukun bɛɛ ye, ani i ni bɛɛ ni i hakili bɛɛ.” (Matiyo 22:37, ABM). Siga t’a la, sababu caaman b’i fɛ ka Jehova Ala kanu. Nka, ka Jehova kanu n’i dusukun bɛɛ ni i niin bɛɛ ani i ka miiriya bɛɛ ye, yala a daan ye k’o miiri i kɔnɔ dɔrɔn wa?
7 I ko Bibulu b’a ɲɛfɔ cogo min na, ka Ala kanu o tɛ dan dusukunnako ma. Hali n’a kɔrɔtalen lo ka miiri i kɔnɔ ko i be Jehova kanu, o ye kanuya sɔbɛ daminɛ dɔrɔn lo ye Jehova fan fɛ. Tiɲɛn lo, yiriden kisɛ lo be falen ka kɛ yiri ye min be deen kɛ. Nka, n’i be yiriden fɛ ani mɔgɔ dɔ ye a kisɛ dɔrɔn di i ma, yala o b’i wasa wa? Ayi dɛ! O cogo kelen na, k’a miiri i kɔnɔ ko i be Jehova kanu, o ye o koo daminɛ dɔrɔn lo ye. Bibulu b’a fɔ ko: “Ka Ala kanu, o ye nin de ye, ka a ka ci fɔlenw mara. A ka ci fɔlenw man gɛlɛn.” (1 Zan 5:3, ABM). Walisa an ka Alakanu ka kɛ kanuya sɔbɛ ye, fɔɔ a ka deen ɲuman kɛ. An ka kan k’o kanuya yira an ka kɛwaliw lo fɛ.—Matiyo 7:16-20.
8 An b’a yira ko an be Ala kanu n’an b’a ka cikanw n’a ka sariyaw sira tagama. A man gwɛlɛ kojugu k’o kɛ. Jehova m’a ka sariyaw latigɛ walisa k’an tɔɔrɔ, nka u y’u latigɛ k’an dɛmɛ ka ɲɛnamaya kɛ hɛɛrɛ ni ninsɔndiya la ani ka wasa (Ezayi 48:17, 18). An sankolola Faa Jehova ye koo minw bɛɛ kɛ an ye, an b’a yira ko an b’a waleɲuman lɔn kosɔbɛ an kɛtɔ k’a ka ladiliw sira tagama. A fɔ man di, nka bi duniɲa kɔnɔ, mɔgɔ caaman t’o kɛ. An t’a fɛ ka kɛ waleɲumanlɔnbaliw ye i n’a fɔ Yezu ka wagati la mɔgɔ dɔw. Yezu ye kunatɔ tan dɔw kɛnɛya, nka u la kelen dɔrɔn kɔsegira ka na a fo (Luka 17:12-17). An kɔni b’a fɛ k’ale lo ladegi, an t’a fɛ ka kɛ kunatɔ waleɲumanlɔnbali kɔnɔntɔn ɲɔgɔnw ye.
9 O la do, an ka kan ka Jehova ka cikan jumanw lo mara? An ye u caaman lajɛ gafe nin kɔnɔ, nka an ka segi u damanin kan. O cikanw sira tagamani bena an dɛmɛ ka to Ala ka kanuya la.
I KA TO K’I MAGWƐRƐ JEHOVA LA TUMA BƐƐ
10 Walisa k’i magwɛrɛ Jehova la, a kɔrɔtalen lo kosɔbɛ i k’a ɲini k’a lɔn. An man kan k’o dabila abada. N’a y’a sɔrɔ i tun be nɛnɛba la kɛnɛma suu fɛ ani i be tasuma jara, yala i tun bena a to tasuma barika ka dɔgɔya ani ka faga wa? Ayi. I tun bena to ka lɔgɔw daa don walisa tasuma ka barika sɔrɔ. N’i m’o kɛ i niin be se ka to a la! I ko lɔgɔ b’a to tasuma be barika sɔrɔ, ‘Ala lɔnniya’ fana b’a to an ka kanuya be barika sɔrɔ Jehova ta fan fɛ.—Talenw 2:1-5, ABM.
11 Yezu tun b’a fɛ a ka kalandenw ka kanuya barika kana dɔgɔya Jehova ta fan fɛ ani a ka tiɲɛn Kuma nafamanba ta fan fɛ. A lakununi kɔ, kiraya kuma minw sɛbɛra Heburukan Sɛbɛninw kɔnɔ ani u dafara ale kan, a ye u dɔw ɲɛfɔ a ka kalanden fila dɔw ye. O ye mun kɛ u la do? Kɔfɛ, olu yɛrɛ y’a fɔ ko: “A kumana an fɛ sira la ka Kitabuw kɔrɔw yira an na tuma min na, an dusukun ɲagalilenba tun tɛ wa?”—Luka 24:32, ABM.
12 Tuma min na i y’a daminɛ ka Bibulu ka kalan tigitigi lɔn, yala i m’a kɔrɔsi ko i dusukun ɲagalila ninsɔndiya, kisɛya ani kanuya kosɔn Ala koo la wa? Siga t’o la. O kɛra mɔgɔ caaman fana na. Ayiwa, min ka gwɛlɛ sisan, o ye k’a to o kanuya kana sumaya ani ka dɔ fara a barika kan. An t’a fɛ ka tugu bi duniɲa ka miiriyaw kɔ. Yezu tun kɔnna k’a fɔ ko: “Mɔgɔ caman ka kanuya na sumaya.” (Matiyo 24:12, ABM). I be se ka mun lo kɛ walisa i ka kanuya kana sumaya Jehova ta fan fɛ ani Bibulu ka tiɲɛn kalan ta fan fɛ?
13 I ka to k’a ɲini ka Jehova Ala ni Yezu Krista lɔn (Zan 17:3). I be min kalan Ala ka Kuma kɔnɔ, i ka miiri o kan kosɔbɛ i kɛtɔ k’i yɛrɛ ɲininga ko: ‘Ne be kalan juman sɔrɔ o la Jehova Ala koo la? O be sababu wɛrɛ juman di ne ma ka Jehova kanu ni n’ dusukun bɛɛ ni n’ hakili bɛɛ ani n’ niin bɛɛ ye?’ (Zaburuw 143:5). N’i be miiri nin cogo la, i ka kanuya bena to ka barika sɔrɔ Jehova ta fan fɛ.
14 Fɛɛrɛ wɛrɛ be se ka dɔ fara i ka kanuya barika kan Jehova ta fan fɛ: i ka to k’a deli tuma o tuma (1 Tesalonikaw 5:17). Gafe nin kalansen 17nan na, an y’a ye ko delili ye Ala ka nilifɛn nafamanba dɔ ye. Adamandenw ka jɛnɲɔgɔnya be barika sɔrɔ n’u be to ka kumaɲɔgɔnya kɛ u sago la. O cogo kelen na, an ni Jehova ka jɛnɲɔgɔnya be diya ani a be barika sɔrɔ n’an b’a deli tuma o tuma. A kɔrɔtalen lo an ka deliliw kana kɛ kuma gwansanw ye an be segi minw kan tuma o tuma, u tɛ bɔ an dusu la ani an yɛrɛ tɛ miiri u kɔrɔ la. An ka kan ka kuma Jehova fɛ i ko deen be kuma a faa fɛ min koo ka di a ye. Tiɲɛn lo, an b’a fɛ ka kuma ni bonya ye. Nka, an b’a fɛ k’o kɛ ni kɔnɔgwɛ ye, an sago la ani n’an dusukun bɛɛ ye (Zaburuw 62:9). Ka Bibulu sɛgɛsɛgɛ an yɛrɛ ma ani ka delili kɛ ni kɔnɔgwɛ ye, o koow kɔrɔtalen lo kosɔbɛ an ka batoli la. U b’an dɛmɛ ka to Ala ka kanuya la.
I KA NINSƆNDIYA SƆRƆ ALA BATOLI LA
15 Ka Bibulu sɛgɛsɛgɛ an yɛrɛ ma ani ka delili kɛ, o ye batoli walew ye an be se ka minw kɛ an kelen n’an kelen. Nka sisan, an k’an ka batoli faan dɔ lajɛ an be min kɛ bɛɛ ɲɛɛ na: k’an ka lannakow ɲɛfɔ mɔgɔw ye. Yala i delila ka Bibulu ka tiɲɛn kalan kofɔ mɔgɔw ye wa? N’i y’o kɛ, o kɛra nɛɛmaba ye i fɛ (Luka 1:74). An ye tiɲɛn kalan min sɔrɔ Jehova Ala koo la, n’an b’o ɲɛfɔ mɔgɔw ye, an be ciiba dɔ lo dafara min kalifara kerecɛn sɔbɛw bɛɛ ma: o ye ka waajuli kɛ Ala ka Masaya kibaro diiman koo la.—Matiyo 24:14; 28:19, 20.
16 Ciden Pol tun b’a ka waajuli baara jati fɛɛn nafamanba ye. A y’a fɔ ko o ye nafoloba ye (2 Korɛntikaw 4:7). Ka kuma mɔgɔw fɛ Jehova Ala n’a sagonataw koo la, o ye baara fisaman ye i ma deli ka min ɲɔgɔn kɛ sabu i be baara kɛra Kuntigi fisaman lo ye. Ani, o baara sara ɲɔgɔn tɛ yen. I kɛtɔ k’i seen don o baara la, i be mɔgɔ sɔbɛw dɛmɛ u k’u magwɛrɛ an sankolola Faa la ani u ka ɲɛnamaya banbali sira ta! Baara wɛrɛ si tɛ se ka mɔgɔ wasa o cogo la! Ka fara o kan, n’i be waajuli kɛ Jehova koo la ani a ka Kuma koo la, i ka limaniya n’i ka kanuya be barika sɔrɔ ale ta fan fɛ. Jehova fana tɛ ɲinɛ i ka jijali kɛli kɔ (Eburuw 6:10). N’i b’i timinandiya o baara la, o bena i dɛmɛ ka to Ala ka kanuya la.—1 Korɛntikaw 15:58.
17 A kɔrɔtalen lo an k’a to an hakili la ko Masaya waajuli baara ye kɔrɔtɔko ye. Bibulu b’a fɔ ko: “I ka Ala ka kuma fɔ ka i jija a la.” (2 Timote 4:2, ABM). Bi, mun na kɔrɔtɔko lo ka waajuli kɛ? Ala ka Kuma b’a fɔ an ye ko: “Matigi ka diminya donba surunyara. A surunyara, a bɛ teliya ka na.” (Sofoni 1:14, ABM). Tiɲɛn na, Jehova bena bi duniɲa nin halaki wagati min na, o wagati be teliyara ka na. An ka kan ka mɔgɔw lasɔmi o koo la. U mako b’a la k’a lɔn ko sisan lo ye wagati ye ka sɔn Jehova ka Masabaya la. Duniɲa laban loon “tɛna to kɔ.”—Abakuki 2:3, NW.
18 Jehova b’a fɛ an ka jɛn ni kerecɛn sɔbɛw ye k’ale bato bɛɛ ɲɛɛ na. O lo kosɔn a ka Kuma b’a fɔ ko: “An ka jija ka ɲɔgɔn dɛmɛ ka kanuya sira taama, ka koɲuman kɛ. An kana ban ka taga an ka ɲɔgɔnlajɛnyɔrɔ la, i n’a fɔ dɔw be to k’a kɛ cogo min na. Nga an ka ɲɔgɔn jaa gwɛlɛya, bari aw yɛrɛ ɲaa b’a la ko Matigi ka loon surunyana ka ban.” (Eburuw 10:24, 25). An mana jɛn n’an kerecɛnɲɔgɔnw ye kafo ka lajɛnw na, an be sababu ɲuman sɔrɔ k’an ka Ala kanulen tando ani k’a bato. An fana be ɲɔgɔn jaa gwɛlɛya ani an be ɲɔgɔn barika bonya Alako ta fan fɛ.
19 N’an be jɛn ni Jehova batobaga wɛrɛw ye, kanuya ni teriya minw be yen an ni ɲɔgɔn cɛ kafo kɔnɔ, u be barika sɔrɔ. Jehova be jogo ɲumanw lo ɲini an na. A kɔrɔtalen lo an fana ka ɲɔgɔn ka jogo ɲumanw lo ɲini. An kana a ɲini an kerecɛnɲɔgɔnw fɛ u ka kɛ mɔgɔ dafanenw ye. An kana ɲinɛ ko bɛɛ ka ɲɛtaga tɛ kelen ye Alako ta fan fɛ ani ko an bɛɛ be fili (Kɔlɔsikaw 3:13). Jehova koo ka di minw ye kosɔbɛ, i k’a ɲini ka teriya sɔbɛ kɛ n’olu ye. O la, i bena a ye ko i be kɔgɔra Alako ta fan fɛ. Minw ye i balimaw ye Alako ta fan fɛ, i ka Jehova bato n’olu ye. O bena i dɛmɛ ka to Ala ka kanuya la. Minw be Jehova bato kantigiya la ani u be to a ka kanuya la, a be olu sara cogo di?
I K’A ƝINI KA ‘ƝƐNAMAYA SƆBƐ’ SƆRƆ
20 Jehova be a sagokɛla kantigimanw sara ni ɲɛnamaya ye. Nka, ɲɛnamaya sifa juman lo? Ayiwa, yala e ka bi ɲɛnamaya ye ɲɛnamaya sɔbɛ ye wa? An caaman bena a fɔ ko ɔnhɔn kɛ! Tiɲɛn lo, an be nɛnɛkiri, an be dumuni kɛ ani an be jii min. O kama, an be se k’a fɔ ko an be niin na. Ani, k’an to an ka ɲɛnamaya tan ni fila la, n’a sɔrɔ an yɛrɛ b’a fɔ ko: “Sisan kɔni, an be ɲɛnamaya diya bɔra a ɲɛɛ ma!” Nka, Bibulu b’a yira ko adamaden si tɛ ɲɛnamaya sɔbɛ kɛra ka kɛɲɛ ni ɲɛnamaya kɔrɔ tigitigi ye.
21 Ala ka Kuma b’an jija ko an ka “ɲɛnamaya sɛbɛ sɔrɔ.” (1 Timote 6:19, ABM). O kumaw b’a yira ko ‘ɲɛnamaya sɔbɛ’ ye fɛɛn ye an jigi b’a la ka min sɔrɔ sini. Ni an nana kɛ mɔgɔ dafanenw ye, an bena kɛ ɲɛnamaya la a ɲɛɛ ma sabu an bena ɲɛnamaya kɛ i ko Ala tun b’a fɛ cogo min na a daminɛ na. Ni an nana ɲɛnamaya kɛ alijɛnɛ kɔnɔ dugukolo kan kɛnɛya dafanen na ani ɲɛsuma ni hɛɛrɛ la, o tuma na kɔni, a bena kɛ ‘ɲɛnamaya sɔbɛ’ ye, o kɔrɔ, ɲɛnamaya banbali (1 Timote 6:12). Nin ye jigiya ɲuman ye dɛ, tiɲɛn tɛ?
22 An be se ka “ɲɛnamaya sɛbɛ sɔrɔ” cogo di? O kuma kelen sen fɛ, ciden Pol ye kerecɛnw jija u ka “ko ɲuman kɛ” ani “u ka nafolotigiya ka kɛ kɛwale ɲumanw kɛli ye.” (1 Timote 6:18, ABM). O b’a yira ka gwɛ ko an ye tiɲɛn kalan min sɔrɔ Bibulu kɔnɔ, a kɔrɔtalen lo kosɔbɛ an k’o sira tagama. Nka, yala Pol tun b’a fɛ k’a fɔ ko an ka kɛwali ɲumanw lo b’a to an ka kan ni ‘ɲɛnamaya sɔbɛ’ ye wa? Ayi, sabu an be ni jigiya ɲuman min ye, o be bɔ “Ala ka nɛɛma” dɔrɔn lo la (Ɔrɔmukaw 5:15). Minw be baara kɛ Jehova ye kantigiya la, a ka di a ye k’u sara. A b’a fɛ k’i ye ‘ɲɛnamaya sɔbɛ’ la. Minw be to Ala ka kanuya la, olu jigi b’a la k’o ɲɛnamaya ɲɔgɔn kɛ hɛɛrɛ ni ɲɛsuma na fɔɔ abada.
23 A ka ɲi an kelen-kelen k’an yɛrɛ ɲininga ko: ‘Yala ne be Ala bato i ko a y’a fɔ cogo min na Bibulu kɔnɔ wa?’ Loon o loon, n’an b’an yɛrɛ sɛgɛsɛgɛ ka filɛ ko an b’o lo kɛ, o la, an be sira ɲuman kan. An be se ka la a la ko Jehova ye an dogoyɔrɔ ye. A bena a sagokɛla kantigimanw tanga bi duniɲa ɲagaminen ka laban wagati kuru bɛɛ la. A bena u ladon duniɲa kura nɔɔrɔman kɔnɔ min wagati ka surun sisan. A bena kɛ ɲagaliba ye an fɛ ka kɛ o wagati la dɛ! A bena kɛ ninsɔndiyaba ye an fɛ k’a ye ko an ye sira ɲuman sugandi laban wagati nin na. N’i y’o sira ɲuman sugandi bi, i bena ‘ɲɛnamaya sɔbɛ’ diya bɔ fɔɔ abada i ko Jehova Ala tun b’a fɛ a kɛ cogo min na!
KALAN MIN BE SƆRƆ BIBULU KƆNƆ
- An b’a yira ko an be Ala kanu sɔbɛ la an kɛtɔ k’a ka cikanw mara ani k’a ka sariyaw sira tagama.—1 Zan 5:3.
- An bena to Ala ka kanuya la n’an be Ala ka Kuma kalan, n’an be Jehova deli sɔbɛ la, n’an b’a kofɔ mɔgɔw ye ani n’an b’a bato kerecɛn lajɛnw na.—Matiyo 24:14; 28:19, 20; Zan 17:3; 1 Tesalonikaw 5:17; Eburuw 10:24, 25.
- Minw be to Ala ka kanuya la, olu jigi b’a la ka ‘ɲɛnamaya sɔbɛ’ sɔrɔ.—1 Timote 6:12, 19; Zude 21.
Kalan ka ɲiningaliw
1, 2. An be se ka dogoyɔrɔ sɔbɛ sɔrɔ min bi?
3. An be se ka Jehova kɛ an dogoyɔrɔ ye cogo di?
4, 5. Jehova y’a ka kanuya yira an na cogo minw na, i k’o dɔw fɔ.
6. Jehova ye kanuya min yira i la, i be se ka sɔn o la cogo di?
7. K’a miiri i kɔnɔ ko i be Ala kanu, yala kanuya sɔbɛ be dan o ma wa? A ɲɛfɔ.
8, 9. An be se k’a yira cogo di ko an be Ala kanu ani ko an b’a waleɲuman lɔn?
10. A ɲɛfɔ fɛɛn min kama a kɔrɔtalen lo an ka to k’a ɲini ka Jehova Ala lɔn.
11. Yezu ka kalan ye nɔɔ juman to a ka kalandenw kan?
12, 13. (a) Bi, mɔgɔ caaman ka kanuya be cogo di Ala ta fan fɛ ani Bibulu ta fan fɛ? (b) An be se ka mun lo kɛ walisa an ka kanuya kana sumaya?
14. Delili sababu fɛ, an ka kanuya be se ka barika sɔrɔ cogo di Jehova ta fan fɛ?
15, 16. Mun na a bɛnnen lo ka Masaya waajuli baara jati i ko nɛɛma ani nafoloba?
17. Mun na kerecɛnw ka waajuli baara ye kɔrɔtɔko ye bi?
18. Mun na an ka kan ka jɛn ni kerecɛn sɔbɛw ye ka Jehova bato bɛɛ ɲɛɛ na?
19. An be se ka mun lo kɛ walisa kanuya ka barika sɔrɔ an ni ɲɔgɔnw cɛ kafo kɔnɔ?
20, 21. ‘Ɲɛnamaya sɔbɛ’ ye mun ye ani mun na o ye jigiya ɲumanba ye?
22. I be se ka ‘ɲɛnamaya sɔbɛ sɔrɔ’ cogo di?
23.Mun na a kɔrɔtalen lo ka to Ala ka kanuya la?


text:
KUNNAFONI WƐRƐW
A ɲini ka tiɲɛn lɔn Faa, Dencɛ ani hakili senu koo la
MƆGƆ minw lara Ala tigiya saba kalan na, olu b’a fɔ ko Ala ye mɔgɔ saba ye: Faa, Dencɛ ani hakili senu. U b’a jati ko o mɔgɔ saba bɛɛ ka kan: dɔ man bon ni dɔ ye, u saba bɛɛ ye Sebagayabɛɛtigiw ye ani daminɛ tɛ u si la. Ka kɛɲɛ n’o kalan ye, Faa ye Ala ye, Dencɛ ye Ala ye, hakili senu ye Ala ye, nka u ye Ala kelenpe lo ye.
Minw lara o kalan na, u caaman be sɔn a la ko u tɛ se k’o ɲɛfɔ. Nka, n’a sɔrɔ u b’a jati k’o kalan be Bibulu kɔnɔ. A ka ɲi i k’a lɔn ko “Ala tigiya saba” kumadenw tɛ sɔrɔ Bibulu yɔrɔ si kɔnɔ. Nka, yala o miiriya yɛrɛ be sɔrɔ Bibulu kɔnɔ wa? Walisa k’o ɲiningali jaabi, an ka bibulusen dɔ lajɛ Ala tigiya saba kalan kɛbagaw be basigi min kan.
‘KUMA TUN YE ALA YE’
Zan 1:1 b’a fɔ ko: “Fɔlɔfɔlɔ, sanni diɲɛ ka dan, Kuma tun be yen. O Kuma nin tun be ni Ala ye, o Kuma nin tun ye Ala ye.” N’an tagara ɲɛɛ fɛ o sapitiri kelen kɔnɔ, ciden Zan b’a yira ka gwɛ ko “o Kuma” nin ye Yezu ye (Zan 1:14). Nka, komi Kuma weelela ko Ala, mɔgɔ dɔw b’a jati ko Dencɛ ni Faa ka kan ka kɛ Ala kelen faan dɔ ye.
I k’a to i hakili la ko o Bibulu yɔrɔ nin tun kɔnna ka sɛbɛ gɛrɛkikan na. Kɔfɛ, u y’a bayɛlɛma kaan wɛrɛw la. Nka, dɔw m’a bayɛlɛma ka fɔ ko “Kuma nin tun ye Ala ye.” Mun na do? Olu ye o gɛrɛkikan faamu cogo min na, u y’a jati k’o kumaw ka kan ka bayɛlɛma cogoya wɛrɛ la. Cogo di do? Ɲɛyirali dɔw filɛ nin ye: “Kuma tun be Ala cogo la.” (La Sainte Bible [1908], L. Segond ani H. Oltramare fɛ). “Kuma tun ye ala dɔ ye. ” (Traduction du monde nouveau). Ka kɛɲɛ n’o Bibulu bayɛlɛmaniw ye, Kuma tɛ Ala yɛrɛ-yɛrɛ ye.* Nka, a ka lɔyɔrɔba kosɔn Jehova ka danfɛnw cɛma, Kuma weelela ko “ala dɔ.” Yan, o kumaden “ala” kɔrɔ ko “setigi.”
AN KA DALILU WƐRƐW ƝINI
Bibulu sɛbɛra gɛrɛkikan min na, mɔgɔ caamanba t’o kaan lɔn. O la do, i be se ka ciden Zan ka kumaw kɔrɔ tigitigi lɔn cogo di? I ka ɲɛyirali nin lajɛ: Kalanfa dɔ be koo dɔ ɲɛfɔ a ka lakɔlidenw ye. Nka, u ma a ka ɲɛfɔli faamu cogo kelen na. U be se k’o koo ɲɛnabɔ cogo di? U be se ka kunnafoniw ɲini u ka kalanfa fɛ. Siga t’a la, o kunnafoni wɛrɛw be se k’u dɛmɛ ka faamuyali ɲuman sɔrɔ. O cogo kelen na, walisa ka Zan 1:1 kɔrɔ faamu, i be se ka kunnafoni wɛrɛw ɲini Yezu lɔyɔrɔ koo la Zan ka kibaro duman kɔnɔ. I kɛtɔ k’o koo sɛgɛsɛgɛ ka dunya, i bena faamuyali ɲuman sɔrɔ.
Ɲɛyirali fɛ, i k’a filɛ Zan ye min sɛbɛ tugun sapitiri fɔlɔ, vɛrise 18 kɔnɔ: “Mɔgɔ si ma deli ka [Sebagayabɛɛtigi] Ala ye abada.” Nka, adamadenw ɲɛɛ lara Dencɛ Yezu kan sabu Zan y’a fɔ ko: “O Kuma nin kɛra mɔgɔ ye, ka na sigi n’an ye. An y’a ka nɔɔrɔ ye.” (Zan 1:14). N’o lo, Dencɛ be se ka kɛ Sebagayabɛɛtigi Ala faan dɔ ye cogo di do? Zan y’a fɔ fana ko Kuma tun be “ni Ala ye.” Nka, i be se ka kɛ ni mɔgɔ dɔ ye ani ka tila ka kɛ o tigi yɛrɛ ye cogo di? Ka fara o kan, i ko a sɛbɛra Zan 17:3 (ABM) kɔnɔ cogo min na, Yezu y’a yira ka gwɛ faranfasi min be yen ale n’a sankolola Faa cɛ. A y’a Faa weele ko “Ala sɛbɛ kelenpe.” Ani, a ka kibaro duman laban fan fɛ, Zan ye koow kuncɛ nin cogo la ko: “Nka nin kow sɛbɛnna walisa aw ka da a la ko Yesu ye Krisita ye, Ala Denkɛ.” (Zan 20:31, ABM). I k’a kɔrɔsi, a ma fɔ ko Yezu ye Ala ye, nka a weelela ko Ala Dencɛ. Nin kunnafoni wɛrɛ min be sɔrɔ Zan ka kibaro duman kɔnɔ, o b’a yira Zan 1:1 ka kan ka faamu cogo min na. Kuma, walima Yezu ye “ala dɔ” ye. O kɔrɔ ko a lɔyɔrɔ ka bon. Nka, a ka lɔyɔrɔ tɛ kelen ye ni Sebagayabɛɛtigi Ala ta ye.
AN K’O DALILUW TIƝƐNTIGIYA YIRA
An ka segi kalanfa n’a ka lakɔlidenw koo kan tugun. I ka miiri k’a filɛ: Kalanfa ye kunnafoni wɛrɛ di, nka, lakɔliden dɔw be sigasiga hali bi. U be se ka mun lo kɛ do? U be se k’u ɲɛsin kalanfa wɛrɛ ma walisa ka faamuyali sɔrɔ o koo kelen kan. N’o kalanfa filanan ye fɔlɔ ka kumaw tiɲɛntigiya yira, lakɔliden caamanba ka sigasigali be se ka ban. O cogo kelen na, Bibulu sɛbɛbaga Zan ye min fɔ tigitigi Yezu ni Sebagayabɛɛtigi Ala ka jɛnɲɔgɔnya koo la, n’i ma la o la, i be se k’i ɲɛsin Bibulu sɛbɛbaga wɛrɛ ma. Ɲɛyirali fɛ, Matiyo ye min sɛbɛ, i k’o lajɛ. Yezu ye min fɔ duniɲa laban koo la, Matiyo y’o sɛbɛ ten ko: “Mɔgɔ si t’o loon n’o waati lɔn. Hali mɛlɛkɛw ni Ala Dencɛ t’a lɔn, fɔɔ Faa Ala kelenpe.” (Matiyo 24:36). O kumaw be Zan ka fɔta tiɲɛntigiya yira cogo di ko Yezu tɛ Sebagayabɛɛtigi Ala ye?
Yezu y’a fɔ ko Faa be koo lɔn ka tɛmɛ Dencɛ kan. Ni Yezu tun ye Sebagayabɛɛtigi Ala faan dɔ ye, ale n’a Faa ka koo lɔnni tun bena kɛ kelen ye. O b’a yira ko Dencɛ ni Faa tɛ se ka kɛ kelen ye. Nka, dɔw bena a fɔ ko: ‘Yezu cogoya ye fila ye. A adamadenlaman lo be kumana yan.’ Nka hali n’o lo, hakili senu do? Ni ale fana ye Ala faan dɔ ye Faa cogo la, mun na Yezu m’a fɔ ko hakili senu ni Faa ka koo lɔnni ye kelen ye do?
N’i be i timinandiya i ka bibulukalan na, i bena vɛrise caaman wɛrɛw sɔrɔ minw ɲɛsinna o koo ma. U be tiɲɛn yira Faa, Dencɛ ni hakili senu koo la.—Zaburuw 90:2; Kɛwaliw 7:55; Kɔlɔsikaw 1:15.
* N’i be kunnafoni wɛrɛw fɛ Zan 1:1 kan, i k’a filɛ La Tour de Garde ɲɛɛ 24-25 kɔnɔ, saan 2008, novanburu tile fɔlɔ ta. Jehova Seerew lo y’a sɛbɛ.


text:
KALANSEN TAN NI KELENNAN
Mun na Ala b’a to tɔɔrɔw ka kɛ?
Tɔɔrɔ minw be duniɲa kɔnɔ, yala Ala nɔɔ lo wa?
Sɔsɔliko juman wulila Edɛn nankɔ la?
Tɔɔrɔ minw lara adamadenw kan, Ala bena o koo ɲɛnabɔ cogo di?
JAMANA dɔ la, musow ni denmisɛn waa caaman fagara marifakɛlɛ fariman dɔ sen fɛ. U ye dingɛn kelen sɔgɔ k’u bɛɛ suuw don yen ani ka kuruwa fitinin dɔw turu k’o kaburu lamini. U y’a sɛbɛ o kuruwaw kan ko: “Mun na sa?” O ye ɲiningali ye min be mɔgɔ kɔnɔ gwan tuma dɔw la ka tɛmɛ ɲiningali tɔɔw bɛɛ kan. Mɔgɔw dusukasilen b’o ɲiningali kɛ ni marifakɛlɛ, balawo, bana wala kojugukɛ ye u ka mɔgɔ sɔbɛ dɔ faga, ka u ka soo ci wala ka tɔɔrɔ wɛrɛ lase u ma min tɛ se ka lakali. U b’a ɲini k’a lɔn mun na o gwɛrɛgwɛrɛko ye u sɔrɔ.
2 Mun na Ala b’a to tɔɔrɔw ka kɛ? Ni Jehova Ala ye sebagayabɛɛtigi ye, kanutigi, hakilitigi ani a tilennen lo, mun na duniɲa falen be kɔniya ani tilenbaliya koow la? I ma deli k’i yɛrɛ ɲininga o koo la wa?
3 Ka ɲiningali kɛ ko mun na Ala b’a to tɔɔrɔw ka kɛ, yala o ye koo jugu ye wa? Dɔw b’a miiri ko ka nin ɲiningali ɲɔgɔn kɛ o b’a yira ko limaniya tɛ u la wala k’u tɛ Ala bonya. Nka n’i be Bibulu kalan, i bena a ye ko mɔgɔ kantigimanw, Ala ɲɛsiranbagaw ye o ɲiningali ɲɔgɔnw kɛ. Ɲɛyirali fɛ, kira Abakuki ye Jehova ɲininga ko: “Mun na i b’a to ne ɲaa be la tilenbaliyakow kan? Mun na i be sɔn kojugu ka kɛ i ɲana? Ne te foyi yera ni benkanni ani fariyakow dama tɛ! Kɛlɛw be kɛra, bɛnbaliya ka ca.”—Abakuki 1:3.
4 Yala Jehova ye kira kantigiman Abakuki kɔrɔfɔ ko mun na a y’o ɲiningali ɲɔgɔnw kɛ wa? Ayi. Abakuki y’a kɔnɔgwɛ ka kuma minw fɔ, Ala yɛrɛ y’a to u sɛbɛra Bibulu senuman kɔnɔ. Ala y’a dɛmɛ fana a ye koo caaman faamu ani ka limaniya barikaman sɔrɔ. Jehova b’a fɛ k’o ɲɔgɔn lo kɛ e fana ye. I hakili to a la ko Bibulu b’a fɔ ko “a be janto aw la.” (1 Piyɛri 5:7). Juguya n’a nɔfɛ tɔɔrɔw ka gwo Ala ye ka tɛmɛ adamadenw bɛɛ kan (Ezayi 55:8, 9). Nka, mun na tɔɔrɔ ka ca duniɲa kɔnɔ ten?
MUN NA TƆƆRƆ KA CA TEN DO?
5 Diinan caaman ka mɔgɔw b’u ka diinan kuntigiw ani karamɔgɔw ɲininga ko mun na tɔɔrɔ ka ca ten. Tuma caaman na u b’a fɔ ko tɔɔrɔw ye Ala nɔɔ ye ani ko ale lo kɔnna ka koo bɛɛ latigɛ hali gwɛrɛgwɛrɛko minw be mɔgɔw sɔrɔ. A fɔra mɔgɔ caaman ye ko mɔgɔ si tɛ se ka Ala ka koɲɛw faamu, ko Ala be mɔgɔ niin bɔ, hali denmisɛnw taw walisa u ka kɛ ale fɛ sankolo la. Nka komi i y’a kalan ka tɛmɛ cogo min na, Jehova Ala tɛ kojugu kɛ fewu. Bibulu b’a fɔ ko: “Ka kojugu kɛ, o miiriya ka jan Ala la. Ka kodagabali kɛ, o miiriya ka jan Setigi la.”—Zɔbu 34:10.
6 Yala i b’a lɔn mun na mɔgɔ caaman be fili ka Ala jalaki ko duniɲa nin ka tɔɔrɔw bɛɛ ye ale nɔɔ ye wa? Tuma caaman na, u be Sebagayabɛɛtigi Ala jalaki sabu u b’a miiri ko ale lo ye duniɲa nin kuntigi ye. U tɛ tiɲɛnko dɔ lɔn min be sɔrɔ Bibulu kɔnɔ, a ka nɔgɔ nka a kɔrɔtalen lo. I y’o tiɲɛnko kalan gafe nin kalansen sabanan kɔnɔ. Mɔgɔ min be duniɲa nin marala tiɲɛn-tiɲɛn na, o ye Sutana Naafigi lo ye.
7 Bibulu b’a yira ka gwɛ ko: “Diɲɛ bɛɛ bɛ Sitanɛ fanga kɔrɔ.” (1 Zan 5:19, ABM). I ka miiri k’a filɛ, yala o tɛ tiɲɛn ye wa. Danfɛn yebali min be “dugukolo kan mɔgɔw bɛɛ lafili,” duniɲa nin ka koow be ale lo sɔɔn yira (Yirali 12:9, ABM). Sutana tɛ foyi si kɛ kɔniya, nanbara ani fariya kɔ. O lo y’a to a be duniɲa min kun na o falen be kɔniya, nanbara ani fariya koow la. O ye sababu dɔ ye min kosɔn tɔɔrɔw ka ca ten.
8 Sababu filanan min kosɔn tɔɔrɔw ka ca ten, o ye ko adamadenw ye mɔgɔ dafabaliw ni jurumutɔw ye kabi murutili wagati la Edɛn nankɔ kɔnɔ. An ye baro kɛ o kan ka tɛmɛ kalansen 3nan kɔnɔ. Adamaden jurumutɔw ka teli ka kuntigiya ɲini fanga la. O kɛra marifakɛlɛw ni tɔɲɔli ani tɔɔrɔw sababu ye (Waajulikɛla 4:1; 8:9). Tɔɔrɔw sababu sabanan ye ko “barinako” be bɛɛ sɔrɔ (Waajulikɛla 9:11). Komi Jehova lo tɛ duniɲa nin mara ani k’a tanga, o lo kosɔn mɔgɔw be tɔɔrɔ sabu u be se ka kɛ yɔrɔ jugu ani wagati bɛnbali dɔ la.
9 K’a lɔn ko Ala tɛ tɔɔrɔw sababu ye, o b’an jigi tugu dɛ! Marifakɛlɛw, fariya, nintɔɔrɔ ani hali balawo koo minw be mɔgɔw tɔɔrɔ, u si tɛ Ala nɔɔ ye. O bɛɛ n’a ta, an mako b’a la k’a lɔn mun na Jehova b’a to tɔɔrɔ nunu bɛɛ ka kɛ? N’a ye Sebagayabɛɛtigi ye, see b’a ye ka daan sigi u la. Nka, mun na a t’o kɛ do? An be kanutigi Ala min lɔn, n’a m’o kɛ, i k’a lɔn ko kuun b’o la.—1 Zan 4:8.
SƆSƆLIKOBA DƆ WULILA
10 Walisa k’a faamu fɛɛn min kama Ala b’a to tɔɔrɔw ka kɛ fɔɔ an ka segi tɔɔrɔ daminɛ tuma yɛrɛ la. Tuma min na Sutana ye Adama ni Awa lasun u ka Jehova kaan bila, sɔsɔlikoba dɔ wulila. Sutana ma Jehova ka sebagaya sɔsɔ. A yɛrɛ b’a lɔn ko daan tɛ Jehova ka sebagaya la. Nka, Jehova be ni joo min ye ka kuntigiya kɛ, Sutana ye o lo sɔsɔ. Sutana ye Jehova jalaki ko a ye kuntigi jugu ye sabu a ye Jehova kɛ ngalontigɛla ye min be a ka mɔgɔw jɛn fɛɛn ɲumanw na (Zɛnɛzi 3:2-5). Sutana ye min fɔ, o kɔrɔ tun ko adamadenw bena kɛ hɛɛrɛ la hali ni Ala lo tɛ u marala. O cogo la, a ye Jehova ka masabaya lo kɛlɛ, o kɔrɔ, joo min b’a fɛ ka kuntigiya kɛ.
11 Adama ni Awa murutira Jehova ma. Tiɲɛn na, u ka murutili kɔrɔ tun ko: ‘An mako t’a la Jehova k’an mara. An be se ka koo ɲuman ni koo jugu latigɛ an yɛrɛ ma.’ Jehova tun be se ka o sɔsɔliko ɲɛnabɔ cogo di? A tun be se k’a yira mɛlɛkɛw ni adamadenw na cogo di ko joo tɛ Adama ni Awa fɛ ani ko ale ka kuntigiya kɛcogo lo ka fisa? Mɔgɔ dɔw be se k’a fɔ ko Ala tun ka kan ka mɔgɔ murutilen nunu halaki dɔrɔn ani ka segi ka koow daminɛ kokura. Nka, Jehova tun y’a fɔ ko ale ka laɲinita ye ko dugukolo ka fa Adama ni Awa bɔnsɔnw na ani a tun b’a fɛ u ka ɲɛnamaya kɛ alijɛnɛ kɔnɔ dugukolo kan (Zɛnɛzi 1:28). Jehova b’a ka laɲinitaw dafa tuma bɛɛ (Ezayi 55:10, 11). Faan wɛrɛ fɛ, n’a tun ye murutilenw halaki Edɛn nankɔ kɔnɔ, o tun tɛna sɔsɔliko nin ɲɛnabɔ min ɲɛsinna a ka jootigiya ma ka kuntigiya kɛ.
12 An ka ɲɛyirali dɔ ta. Kalanfa dɔ be jatiɲini gwɛlɛ dɔ ɲɛnabɔcogo ɲɛfɔ a ka lakɔlidenw ye. U la kelen hakili ka di nka deen murutilen lo. A b’a fɔ ko kalanfa ka ɲɛfɔli tilennen tɛ. A ko kalanfa tɛ koo lɔn ani ko ɲɛfɔcogo wɛrɛ be ale fɛ min ka fisa. Lakɔliden dɔw b’a miiri ko tiɲɛn b’a fɛ ani olu fana be muruti. Kalanfa ka kan ka mun lo kɛ do? N’a ye lakɔliden murutilenw gwɛn ka bɔ, lakɔliden tɔɔw bena mun lo miiri do? Yala u tɛna a miiri ko joo be o lakɔliden murutilen n’a tɔɲɔgɔnw fɛ wa? U fana be se k’a miiri ko kalanfa be siran k’a to u k’a yira ko joo tɛ ale fɛ. O be se k’a to lakɔliden tɔɔw bɛɛ tɛna kalanfa bonya tugun. Nka, miiri k’a filɛ, ni kalanfa y’a to deen murutilen k’a yira bɛɛ ɲɛɛ na cogo min na ale bena o jatiɲini ɲɛnabɔcogo ɲɛfɔ.
13 Jehova ye koow kɛ i ko kalanfa y’a kɛ cogo min na. I hakili to a la ko murutiliko min kɛra Edɛn kɔnɔ, o tun ma ɲɛsin Adama ni Awa dɔrɔn ma. Mɛlɛkɛ miliyɔn caaman tun be filɛri kɛra (Zɔbu 38:7; Daniyɛli 7:10). Jehova ye o murutiliko ɲɛnabɔ cogo min na, o tun bena nɔɔba to o mɛlɛkɛw bɛɛ kan ani a laban, a ka danfɛn hakilimanw bɛɛ kan. O la do, Jehova ye mun lo kɛ? A y’a to Sutana k’a yira a bena duniɲa mara cogo min na. Ala y’a to fana adamadenw k’u yɛrɛ mara k’u to Sutana ka fanga kɔrɔ.
14 An ka ɲɛyirali kɔnɔ, kalanfa b’a lɔn ko joo tɛ deen murutilen n’a tɔɲɔgɔnw fɛ. Nka, a fana b’a lɔn ko n’a y’a to u ka jatiɲini ɲɛfɔ u yɛrɛ cogo la, o bena lakɔlidenw bɛɛ nafa. Ni lakɔliden murutilenw dɛsɛra, lakɔliden tɔɔ minw kɔnɔ gwɛnen lo olu bena a ye ko see be kalanfa kelenpe lo ye k’u ɲɛminɛ. Siɲɛ wɛrɛ, u bena a faamu fɛɛn min kama kalanfa be lakɔliden murutilenw gwɛn ka bɔ kalanso kɔnɔ. O cogo kelen na, Jehova b’a lɔn ko mɛlɛkɛw ni adamaden kɔnɔ gwɛnenw bɛɛ bena nafa sɔrɔ k’a ye ko Sutana ni mɔgɔ murutilenw dɛsɛra ani ko adamadenw tɛ se k’u yɛrɛ mara. I ko kira Zeremi galen, u bena tiɲɛn kuma nin faamu min kɔrɔtalen lo: “Masaba, ne y’a lɔn ko see te adamaden ye ka se k’a yɛrɛ ka koo latigɛ, o t’a ka koo ye.”—Zeremi 10:23.
MUN NA NIN WAGATI JAN BƐƐ?
15 Nka, mun na Jehova y’a to tɔɔrɔw be kɛra kabi wagati jan? Ani mun na a tɛ kojuguw bali u ka kɛ? Ayiwa, an ka ɲɛyirali kɔnɔ, an ka miiri koo fila la kalanfa tɛna minw kɛ. A fɔlɔ, ni lakɔliden murutilen y’a daminɛ k’a ka ɲɛfɔli kɛ, kalanfa tɛna a lalɔ. A filanan, kalanfa tɛna a dɛmɛ fana a ka ɲɛfɔli la. O cogo kelen na, an k’a lajɛ Jehova y’a latigɛ ko a tɛna koo fila minw kɛ. A fɔlɔ, Jehova ma Sutana n’a tɔɲɔgɔnw bali u k’a ɲini k’a yira ko joo be olu fɛ. Waajibi tun lo a ka wagati labila u ye. Saan waa caaman kɔnɔ, adamadenw ye gofɛrɛnɛman sifaw bɛɛ kɛ k’a filɛ. U ye ɲɛtaga sɔrɔ lɔnniko ani koo wɛrɛw la, nka tilenbaliya, fantanya, kojugukɛ, ani marifakɛlɛ juguyara sisan ka tɛmɛ fɔlɔ kan. A yirala ka gwɛ ko adamadenw dɛsɛra k’u yɛrɛ mara.
16 A filanan, Jehova ma Sutana dɛmɛ ka duniɲa nin mara. Ɲɛyirali fɛ, ni Ala tun be kojugubaw bali u ka kɛ, yala a tun tɛna kɛ i ko a be mɔgɔ murutilenw dɛmɛna wa? Yala a tun tɛna a to mɔgɔw k’a miiri ko u be se k’u yɛrɛ mara ani bɔnɛ foyi tɛ bɔ o la wa? Ni Jehova tun y’o kɛ, a tun bena kɛ u jɛnɲɔgɔn ye ngalonko la. Nka, “Ala te se ka galon tigɛ.”—Eburuw 6:18.
17 Nka, Ala kaan bilali nana ni kojugu minw bɛɛ ye, an be se ka mun lo miiri olu koo la do? An kana ɲina ko Jehova ye sebagayabɛɛtigi ye. O kama, see b’a ye ka adamadenw ka tɔɔrɔw nɔfɛkow lalaga, ani a yɛrɛ bena o lo kɛ. I ko an y’a kalan ka tɛmɛ, tiɲɛni minw bɛɛ kɛra an ka dugukolo la, u bɛɛ bena lalaga tuma min na a bena yɛlɛma ka kɛ alijɛnɛ ye. Jurumu nɔfɛkow bena bɔ mɔgɔ tilennenw na u ka limaniya sababu fɛ Yezu ka kunmabɔ saraka la. Ani, saya nɔfɛkow bena lalaga suu kununni sababu fɛ. O cogo la, Ala bena tɛmɛ Yezu fɛ ka “Sutana ka kɛwaliw cɛn.” (1 Zan 3:8). Jehova bena o lo kɛ cɔ, ani a bena o bɛɛ kɛ wagati bɛnnen na. An be se ka ninsɔndiya ko Jehova ma kɔrɔtɔ k’o koow ɲɛnabɔ katuguni a ka muɲuli kɛra sababu ye an ye tiɲɛn lɔn ani an be baara kɛ a ye (2 Piyɛri 3:9, 10). Sanni o ka kɛ, Ala jijalen lo ka batobaga sɔbɛw ɲini ani k’u dɛmɛ ka duniɲa ɲagaminen nin ka tɔɔrɔw muɲu.—Zan 4:23; 1 Korɛntikaw 10:13.
18 Dɔw be se k’a miiri ko yala Ala tun tɛna an kisi o tɔɔrɔw bɛɛ ma n’a tun ye Adama ni Awa dan cogo dɔ la walisa u kana se ka muruti wa? Walisa k’o ɲiningali jaabi, i ka kan k’i hakili to nilifɛn nafamanba dɔ la Jehova ye min di i ma.
I BENA BAARA JUMAN KƐ NI ALA KA NILIFƐN YE?
19 I ko kalansen duurunan y’a ɲɛfɔ, Ala ye adamadenw dan ka see di u ma u ka koow latigɛ u yɛrɛ ma. Yala i b’a lɔn ko o ye nilifɛn nafamanba ye wa? Ala ye bɛgɛn caaman dan, olu be tagama u kun fɛ (Talenw 30:24). Adamadenw ye mansin sifa dɔw dilan minw be se ka baara tigitigi sifa bɛɛ kɛ u labɛnna minw kama. Yala a tun bena diya an ye ni Ala tun ye an dan i ko mansin wa? Ayi, a ka di an ye an ka se k’a latigɛ an bena kɛ mɔgɔ sifa minw ye, an bena an ka ɲɛnamaya kɛ cogo min na, mɔgɔ minw bena kɛ an teriw ye ani a ɲɔgɔnnaw. A ka di an ye ka koo dɔw latigɛ an yɛrɛ ma, ani Ala fana b’a fɛ an k’o lo kɛ.
20 Ka baara kɛ Jehova ye diyagoya la, o man di a ye (2 Korɛntikaw 9:7). An ka ɲɛyirali dɔ ta: Mun lo ka di faa wala baa ye? Deen k’a bɔ a yɛrɛ la k’a fɔ ko “i ni ce baba” wala “i ni ce maman,” walima mɔgɔ wɛrɛ k’a lasun k’o fɔ? O kama, i k’i yɛrɛ ɲininga ko: ‘Jehova ye see min di i ma ka koow latigɛ i yɛrɛ ma, ele bena baara juman lo kɛ n’o ye?’ O see min dira Sutana, Adama ani Awa ma, u ma baara ɲuman kɛ n’a ye fewu. U banna Jehova Ala la. Ele do, e bena mun lo kɛ?
21 See min dira i ma ka koow latigɛ i yɛrɛ ma, i be se ka baara ɲuman kɛ n’o nili nafamanba ye. I be se k’i yɛrɛ fara mɔgɔ miliyɔn caaman kan minw tugura Jehova kɔ. U be Ala dusu diya sabu u b’a yira ni kisɛya ye ko Sutana ye ngalontigɛla ye ani ko a ka mara dɛsɛra pewu-pewu (Talenw 27:11). E fana be se k’o kɛ i kɛtɔ ka sira ɲuman ta. Kalansen nata bena o lo ɲɛfɔ.
KALAN MIN BE SƆRƆ BIBULU KƆNƆ
- Kojugu minw be kɛra duniɲa kɔnɔ, Ala nɔɔ tɛ.—Zɔbu 34:10.
- Sutana kɛtɔ ka Ala kɛ ngalontigɛla ye ani ko a be a ka mɔgɔw jɛn fɛɛn ɲumanw na, a y’a sɔsɔ ko joo tɛ a fɛ ka kuntigiya kɛ.—Zɛnɛzi 3:2-5.
- Jehova bena tɛmɛ a Dencɛ, Masiya ka Masaya Kuntigi fɛ ka adamadenw ka tɔɔrɔw bɛɛ ban ani k’o nɔfɛkow lalaga.—1 Zan 3:8.
Kalan ka ɲiningaliw
1, 2. Tɔɔrɔ sugu jumanw lo be mɔgɔw kan bi ani o b’a to mɔgɔ caaman be ɲiningali jumanw kɛ?
3, 4. (a) Ka ɲiningali kɛ ko mun na Ala b’a to tɔɔrɔw ka kɛ, mun lo b’a yira ko o tɛ kojugu ye? (b) Jehova be mun lo miiri juguya ni tɔɔrɔw koo la?
5. Tuma dɔw la mɔgɔw be adamadenw ka tɔɔrɔ koow ɲɛfɔ cogo di, nka Bibulu be mun lo fɔ?
6. Mun na mɔgɔ caaman be fili ka Ala jalaki ko duniɲa nin ka tɔɔrɔw ye ale lo nɔɔ ye?
7, 8. (a) Duniɲa nin ka koow be a kuntigi sɔɔn yira cogo di? (b) Cogo di, adamadenw ka dafabaliya ani ‘barinankow’ ye tɔɔrɔw sababu dɔw ye?
9. Mun na an be se ka la a la ko ni Jehova ye tɔɔrɔw to u ka kɛ, kuun b’o la?
10. Sutana ye sɔsɔli kɛ mun lo koo la, ani cogo di?
11. Mun na Jehova ma mɔgɔ murutilenw halaki dɔrɔn Edɛn nankɔ kɔnɔ?
12, 13.A ɲɛyira fɛɛn min kama Jehova y’a to Sutana ka kɛ duniɲa nin kuntigi ye ani mun na a y’a to adamadenw k’u yɛrɛ mara?
14. Jehova kɛtɔ k’a latigɛ ko adamadenw k’u yɛrɛ mara, nafa juman lo bena sɔrɔ o la?
15, 16. (a) Mun na Jehova y’a to tɔɔrɔw be kɛra kabi wagati jan? (b) Mun na Jehova ma kojugubaw bali u ka kɛ?
17, 18. Sutana ani adamadenw ka mara ye bɔnɛ minw lase an ma, Jehova bena mun lo kɛ o koo la?
19. Jehova ye nilifɛn nafamanba juman di an ma, ani mun na an ka kan k’a jati fɛɛnba ye?
20, 21. See min dira an ma ka koow latigɛ an yɛrɛ ma, an be se ka baara fisaman juman lo kɛ n’o ye, ani mun na an ka kan k’o kɛ?


text:
KUNNAFONI WƐRƐW
Yala an ka kan ka fɛtiw kɛ wa?
FOROBA fɛti minw be kɛ duniɲa yɔrɔ caaman na bi, diinan fɛtiw ani fɛti wɛrɛw, u caaman jujɔn tɛ bɔ Bibulu kɔnɔ. N’o lo, u jujɔn bɔra min do? Ni see b’i ye ka sɛgɛsɛgɛri kɛ lɔnniya gafew kɔnɔ, i bena a ye u be min fɔ foroba fɛti dɔw koo la minw be kɛ e ka jamana kɔnɔ. An ka ɲɛyirali dɔw lajɛ.
Paki fɛti. Lɔnniya gafe dɔ (The Encyclopædia Britannica) b’a fɔ ko “Layidu Kura yɔrɔ si tɛ kuma Paki fɛti kɛli koo la.” Paki fɛti koo daminɛna cogo di? A jujɔn bɔra kafiriya koow lo la. Hali ni mɔgɔw b’a fɔ ko u b’o fɛti kɛ walisa k’u hakili jigi Yezu sukununi koo la, landako minw be kɛ o fɛti sen fɛ u tɛ kerecɛnya koo ye.
Saan kura seli. Saan kura seli loon n’a landaw tɛ kelen ye jamanaw bɛɛ la. Lɔnniya gafe dɔ (The World Book Encyclopedia) be kunnafoni nin di o saan kura fɛti daminɛ koo la: “Saan 46 Krista tile ɲɛ, Ɔrɔmu masacɛ Jules César y’a latigɛ ko zanwiyekalo tile fɔlɔ ka kɛ saan kura daminɛ loon ye. Ɔrɔmukaw tun ye o loon kɛ u ka batofɛn Zanus tando loon ye: Zanus tun ye dondaw ni koow daminɛ ala ye u fɛ. Zanus tɔgɔ lo tara ka la zanwiyekalo kan. O batofɛn tun be ni ɲɛda fila ye: kelen sinnen be ɲɛɛ fɛ ani tɔɔ kelen sinnen be kɔfɛ.” O cogo la, saan kura seli jujɔn basiginen be kafiriyakow lo kan.
Fɛti wɛrɛw. Fɛti minw be kɛ duniɲa kuru bɛɛ kɔnɔ, an tɛ se ka baro kɛ u bɛɛ kan. Nka, fɛti minw be adamadenw wala u ka jɛnkuluw tando, u bɛnnen tɛ Jehova ma (Zeremi 17:5-7; Kɛwaliw 10:25, 26). I kana ɲinɛ fana ko diinanw ka seliw jujɔn lo b’a to Ala be sɔn u la walima a be ban u la (Ezayi 52:11; Yirali 18:4; ABM). Bibulu ka miiriya minw be sɔrɔ gafe nin kalansen 16nan kɔnɔ, u bena i dɛmɛ k’a faamu Ala be min miiri n’an b’an seen don fɛti dɔw la minw tɛ diinankow ye.


c: application/epub+zip

text:
U jaabiliw be sɔrɔ . . .
lɔnnikɛlaw fɛ?
adamaden hakilitigiw fɛ?
wala Bibulu kɔnɔ?
“A kɛ ne k’o faamu . . . E ka kuma bɛɛ ye tiɲɛ ye.”—Zaburuw 119:144, 160, Ala ka Kuma, ABBF.
E fana b’a fɛ k’o jaabiliw sɔrɔ wa?
Site Web nin be se k’i dɛmɛ: jw.org
Bibulu be sɔrɔ yen kaan 100 ni kɔ la
Ɲiningali dɔw Bibulu koo la, ani u jaabiliw
Dɛmɛ, denbayaw ye
Kalanw ani dɔnkiliw: denmisɛnw ta
Ladiliw: kanbelew ni sunguruw ta
Limaniya barikaman
Kitabunin Kibaro diiman min bɔra Ala yɔrɔ
Zurunaliw: La Tour de Garde ni Réveillez-vous !
Jɔn tigitigi lo be duniɲa nin marala?
Tɔɔrɔ bena ban loon dɔ wa?
Suuw be se ka kunu tiɲɛn tiɲɛn na wa?
Bibulu b’o ɲiningaliw jaabi. O jaabiliw lajɛ jw.org kan.
(A filɛ GAFEW › SƐBƐNINW yɔrɔ la)
1 2 3 4